text:
Kerido Humanidat,
Mi mester admití ku ta straño ku mi ta skibiendo bo un karta. Generalmente kartanan sa ta dirihí na un indivíduo òf un grupo limitá di hende. No ta usual pa dirihí un karta na huminidat den su totalidat. Ni sikiera bo por tin un direkshon postal i mi ta duda ku lo bo risibí muchu korespondensha. Sin embargo, mi a haña ku a bira tempu pa mi skibi.
Mi ta realisami, opviamente, ku ta impusibel pa alkansá boso tur – simplemente pasobra humanidat no solamente ta konsistí di tur hende ku ta na bida na e momento aki, pero tambe di tur hende ku a biba den pasado: mas o menos 107 mil miyón di persona. Tambe nos ta konta tur ku ainda falta pa nase – ta di spera ku lo tin un kantidat grandi di nan. Lo mi papia mas riba e topiko ei despues. Promé, mi ke tira un bista atras.
Kerido humanidat, nos a kana un kaminda largu.
Ningun otro bestia a amoldá su medio ambiente asina kompletamente manera abo. Tur esaki a kuminsá aproximadamente 200 mil aña pasá. Den e pasado ei no tabata eksistí un Premio Nobel pa e idea di uza kueru di bestia pa tene nos kurpa kayente, o pa kontrolá kandela, o pa invenshon di lansa o sapatu. Nan tur tabata invenshon briyante ku no solamente a permití bo pa sobrebibí den bo medio original bruá i desorganisá, pero a lagabu amold’é segun bo deseo i pa domin’é.
No ta semper ser humano tabata asina poderoso. Pa hopi tempu, bo tabata un espesye marginá i no muchu speshal meimei di kadena di kuminda sin muchu mas kontrol riba bo medio ambiente ku un gorila, vlender, of pèchi Portugues. B’a sobrebibí dor di akumulá planta, fangu insekto, jag animalitu chikitu i kome kadáver di bestia ku animalnan muchu mas poderoso kubo i ku bo tabata teme konstantemente, lo a laga atras.
Bo tabata sa ku tin mas variashon genetiko entre un grupo di chimpanzé ku entre e shete miyón di persona ku ta biba riba tera aktualmente? Investigadónan ta kere ku e motibu pa esei ta ku ser humano un bia kasi a bira estinkto i ku henter poblashon global di awe ta desendé for di algun sobreviviente. E echo aki ta obligá nos di ta modesto. En realidat ta un milager ku nos t’aki mes.
Físikamente, ser humano ta un kriatura sorprendentemente frágil kompará ku hopi bestia. Kua otro bestia ta hasi su entrada den mundu blo sunú, gritandu i indefenso, víktima di kualke bestia mas fuerte ku’ne ku e topa? Un lamchi por kana algun ora despues di su nasementu; un kriatura humano ta dura mas o menos un aña promé ku e por para riba su dos pianan. Otro bestia tin sentido, órgano i reflèks ku ta permití nan sobreviví den diferente medio ambientenan, pero abo no ta ekipá di naturalesa pa ningun medio ambiente en partikular. I tòg e aparente debilidat aki tambe a resultá di ta bo forsa, permitiendu bo pa bai di Sabana pa Polo Norte, suela di Oséano i Luna! Esei ta un logro úniko.
Tin hende ku ta pensa ku bo mester biaha mas leu di Tera i pobla universo. Riba su mes, ta un bon idea, òunke solamente pa evitá ku lo bo ser likidá un dia ora un meteorito masivo dal den nos planeta. Esei lo ta algu di lamentá. Honestamente, sin embargo, mi ta haña ku ta un tiki tempran pa bo buska refugio riba otro mundunan. Promé kos ku nos tin ku hasi ta solushoná algun problema riba nos planeta natal. Pasó, mester bisa ku bo presensha riba Tera a kausa problema: keintamentu global, deforestashon, plèstik den laman, radiashon ionizante, disminushon di biodiversidat. Ta basta pa deprimí kualke persona. Tin bia ta komo sifuera bo ta hasi mas daño ku bon!
Ku regularidat mi ta topa ku hende ku ta kere ku nos planeta lo tabata mihó si bo no tabata aki èt òl. Kerido humanidat, mi ta spera ku bo no tumami na malu, pero mi ta sinti mi mes obligá di bisabo ku tin di nos ku no ta konfiabo, ku ta menospresiábo of simplemente no ta gustabo pasobra nan ta kere ku bo ta dañando nos planeta. Mi tin ku bisa ku ami no ta un di nan. Mi tin difikultat ku kere den tal misantropía pasobra al fin al kabo ta un forma di òuto odio.
Di unda e deskonfiansa di humanidat ta bini? Ora mi wak bon, mi a diskubrí ku esunnan ku ta infektá kuné tin un imagen di humanidat partikular ku, sigun mi, ta kompletamente inkorekto: nan ta wak e manera un espesye anti-natural ku no ta pertenesé den naturalesa romantiko, presioso i harmonioso. Mi ta pensa ku esaki ta un prehuisio simpel ku lo no yudanos bai dilanti. Nos mester eliminé mas pronto pusibel. Pa komprondé e idea aki, nos mester kuminsa na e kuminsamentu.
Tera a nase mas ku 4.5 mil miyón aña pasá. Na prinsipio, no tabata mas ku un baranka solitario den espasio, i a dura mas ku mil miyón aña promé ku e bioesfera di nos planeta a kuminsa ser formá. Despues di esei, a dura mas o menos 2 mil miyón aña pa e promé plantanan multiselular evolushoná. Mil miyón aña despues, durante di e eksploshon Kámbriko, un forma di bida enteramente nobo a aparese riba nos planeta: bestia.
Promé bestianan a aparesé 500 miyón aña pasá. Nos no sa kon plantanan (ku ya kaba tabata t’ei pa mil miyón aña) tabata haña e bestianan ku a kaba di aparesé. Manera bo sa, planta ta gusta wòrdu lagá na pas; nan no ta muf muchu i ta alimentá nan mes ku lus di solo i ku tera. Mi no sa kiko plantanan ta pensa pasobra mi no por papia ku nan, pero no ta impusibel pa pensa ku e plantanan tabata sinti inkomodo i frenétiko pa dil ku e bestianan rondó di nan. Kisas asta nan tabata haña bestianan no muchu étiko, no solamente pasobra nan tabata karesé di raís i tabata biba den un ritmo inkreíbelmente lihé pero pasobra nan tabata hasi algu kompletamente nobo, repugnante i nunka bisto: bestia tabata kome planta.
Konsiderando tur kos, yegada di bestia no por tabata muchu plasentero pa plantanan. Evolushon no ta para ketu, sin embargo, i maske un mundu ku solamente planta tabata basta bon, e tabata un tiki laf tambe. O, por lo menos menos emosionante ku unu ku bestia tambe (mi ta spar boso di diskribí mundu tempu no tabatin planta, pero solamente baranka. Esei tabata mas laf ainda).
Laga nos sigui papia di e papel ku humanidat a hunga. Meskos ku yegada di bestia a kòusa konsternashon den mundu di planta, bo yegada, tambe, debidamente a kousa molèster. Kòrda, b’a kaba di yega. Bestianan tabata presente mas ku 7.000 bia mas largu kubo. Mi no ta menshoná esei pa fòrsabu di ta humilde, pasobra ami ta haña ku bo ta maraviyoso.
Maske ku fundamentalmente bo ta un espesye di bestia, bo ta algu enteramente úniko. No pasobra di bo físika (no muchu impreshonante, manera ya m’a menshoná), sino pasobra di bo tendensha inherente di uza teknología. Mientras otro espesye di bestia trahadó ta transformá nan medio ambiente (por ehèmpel dam di bever of seru di komehèin) niun di nan ta hasiele asina radikalmente manera abo. E palabra “teknología” mi ta uza den su sentido mas amplio: ku “teknología” mi ke men tur e formanan ku pensamentu humano ta impaktá mundu alrededor di nos – paña di bisti, hèrmènt i òuto, pero tambe kaminda, siudat, alfabèt, red digital, i asta kompaníanan multinashonal i sistema finansiero.
For di dia ku bo a aparesé, bo a kuminsá i sigui konstruí sistemanan teknológiko pa liberabo di forsanan kaprichoso di naturalesa. Na kuminsamentu tabata e dak riba bo kabes ku a protehabo di tormenta te na droganan moderno pa trata enfermedatnan mortal. Bo ta un ser teknológiko di naturalesa. Pero, meskos ku un piská ku no sa ku e ta landando den laman, abo ta supestimá kon intimamente bo bida ta mará ku teknología i kuantu ela hasi p’abo. Tuma e ehèmpel di durashon di bida (‘life expectancy’). Den kuminsamentu di bo eksistensha, un humano típiko lo no por a spera di biba muchu mas ku 30 aña. Un parti di esaki tabata pasobra di e tasa di mortalidat di mucha asina haltu, bo por a konsiderá bo mes kontentu si bo a logra di keda bibu sufisientemente largu pa por reprodusí. For di perspektiva di Mama Naturalesa, esaki ta kompletamente normal. Si bo wak un par di patu ta landa ku un dozèin di yu’i patu den Primavera, bo no mester keda babuká si – pa final di Verano – solamente dos o tres a sobra.
Teknología ta forma parti di nos, meskos ku abeha i flor a evolushoná pa bira interdependient. Segun ku abeha ta kolektá nektar, nan ta yuda flornan reprodusí dor di plama nan stùifmel di flor pa flor. Ser humano ta dependé di teknología, i vise vèrsa. Teknología mester di nos pa plama su mes i reprodusí. I, humanidat, bo tabata un ayudo grandísimo den e sentido ei! Teknología a bira asina omnipresente riba nos planeta ku ela introdusí un medio ambiente nobo, un esenario nobo, ku ta transformandu tur forma di bida riba tera. Un teknoesfera – un ekología di teknologíanan ku ta interaktuá ku otro ku a evolushoná despues di bo yegada – a desaroyá riba bioesfera eksistente. Su impakto riba bida aki na tera no por wòrdu supestimá i ta komparabel, i kisas asta mas grandi, ku yegada di bestia 500 mil miyon aña pasá.
For di un perspektiva evolushonario, tur esaki ta normal. Naturalesa semper ta basa su mes riba nivelnan di kompleksidat ku ya ta eksistí: biología ta basá riba kímika, kognishon ta basá riba biología, kalkulashon ta basá riba kognishon. Pero for di bo punto di bista, ta algu eksepshonal. Mi no por pensa di un otro espesye ku su presensha a genera un fase evolushonario enteramente nobo, liberando su mes di un evolushon basá riba ADN (DNA), gene i kompuesto di Karbon ku ta mil miyon aña bieu. Meskos ku ADN (DNA) a evolushoná for di ARN (RNA), bo akshonnan a hasi pusibel e salto pa evolushon no-genetiko ku material nobo manera chep di silikona. Maske esaki no tabata un akto konsiente, e konsekuenshanan no ta menos. Bo presensha a transformá mundu asina fundamentalmente ku e impakto lo sigui ta visible aki miyon aña . Tur esaki ta danki n’abo pero te awor kasi bo no a realisá esaki i por a forma un posishon kla riba dje.
Mi ta komprondé ku esaki ta leu for di simpel, solamente pa e echo ku abo, humanidat, no ta un ser pensante simple sino un meskla abundante di algun mil miyon indivíduo, kada unu ku su mes pensamentu, nesesidat i deseonan, i ku no ta biologikamente ekipá pa pensa riba un nivel planetario grandi. Sin embargo, e ta, segun mi, e problema mas urgente di momento. Bo ta pará kaminda dos kaminda ta krusa otro. Y ta p’esei mi ta skirbiendo bo.
Pa loke ta trata futuro, mi ta mira dos pusibel kaminda ku por hibabu na desaroyo di un relashon ko-evolushonario ku teknología: e kaminda di soño i e kaminda di pesadiya. Ban kuminsa ku e pesadiya. Kada relashon ko-evolushonario – entre abeha i flor o hende i teknología – ta kore riesgo di bira parasítiko. Den kontraste ku relashonnan simbiótiko, relashonnan parasítiko ta falta reprosidat. Un chupasanger, lintwòrm of para kukú no ta duna nan anfitrión nada bèk; e ta tuma so. Por ta ku e tenshon ku nos ta sinti rondó di teknología tin algu di haber ku esaki? A pesar di ku nos a bini ta uza teknología for di antiguedat, pasobra e ta sirbi nos i ta ekstendé nos kspasidatnan, ser humano ta kore peliger ku nan lo terminá di ta esunnan ku lo bai sirbi teknología, esta esunnan ku ta e medio na lugá di e fin o e anfitrionnan di teknología. Por mira un ehèmpel den industria farmaseutiko. Remedi ta indudablemente un teknología ku ta salba bida, pero ora ku kompaníanan farmaseutiko purba di maksimalisá nan sifranan di kresimentu dor di konvensé tur hende ku ta un tiki diferente for di promedio ku nan tin un enfermedat i mester e remedi apropiá, nos mester puntra nos mes si en berdat nan ta sirbiendo humanidat o solamente satisfasiendu indústria i akshonistanan.
Unda presísamente e liña ta entre teknologíanan ku ta fasilitá nos humanidat i esunnan ku ta pone limitashon riba nos i kita nos potenshal for di nos? E perspektiva pió ta ku humanidat ta bira nada mas ku e órgano sexual ku un organismo teknológiko mas grandi kune ta rekerí pa reprodusí i plama su mes. Formanan di bida denter di otro forma di bida mas grandi tambe por wòrdu hañá otro kaminda den naturalesa: por ehèmpel, e flora den nos intestino ku ta traha various trabòu den nos kurpa. Pronto nos lo no ta mas ku mikrobio den barika di e bestia teknológiko? E ora ei, humanidat lo no ta un fin mas, sino un medio. I esaki mi no ta mira komo algu deseabel, pasobra mi ta un persona i mi ta hungandu pa ekipo di humanidat.
I awor, e soño.
E soño ta ku bo ta lanta i realisá ku ser humano no ta un punto final sino un proseso. Teknología no solamente ta kambia nos medio ambiente, pero e ta kambia nos tambe. E kambionan na kaminda lo permitíbo bira mas humano ku nunka antes. Kiko lo pasa si nos uza teknología pa magnifiká nos mihó kalidatnan humano i apoyá nos den nos debilidatnan?
Nos por yama e teknología aki humano, pa falta di otro palabra. Teknología humano lo uza nesesidatnan humano komo su punto di salida. E lo dirihí su mes na nos forsanan i no pone ku nos ta bira di mas. E lo ekspandé nos sentidonan i no hasi nan stòmpi. E lo harmonisá ku nos instintonan; e lo sinti natural. Teknología humano lo no solamente sirbi indivíduo, sino primeramente humanidat den su totalidat. I por último e lo por realisá e soñonan ku humanonan tin di nos mes.
I abo, ku kiko abo ta soña? Bula manera un para? Biba riba luna? Landa manera un dòlfèin? Komunika pa via di sonar? Telepatía ku bo sernan kerí? Igualdat entre sexonan i rasanan? Empatía komo nos sexto sentido? Un kas ku ta krese na medida ku bo famía ta krese? Bo ke biba mas largu? Kisas bo por biba pa semper.
Skucha, humanidat: antes bo tabata un espesye relativamente insignifikante, pero bo niñés a pasa kaba. Pasobra di bo inventividat i kreatividat, bo a alsa bo mes for di lodo di sabana. Bo a bira un katalista evolushonario ku ta transformando kara di mundu. E proseso aki no ta kompleto ainda. Bo ta e skarnir entre bioesfera di kua bo a brota i e teknoesfera ku a surgi despues di bo yegada. Bo kondukta no solamente ta afektá bo mes futuro pero henter planeta i tur otro espesye ku ta biba riba dje. Esei no ta un responsabilidat chikitu.
Si bo no ta kere ku bo ta ekipá pa esaki, bo mester a keda den bo kueba. Ma esei no ta bo estilo. Bo tabata teknológiko for di dia ku b’a nase. E deseo pa regresá den naturalesa ta komprendibel mes tantu ku e ta impusibel. No solamente lo ta kobarde dilanti di loke ta deskonosí pero lo ta meskos ku ninga bo humanidat. Nos no por imaginá futuro di humanidat sin pensa riba futuro di teknología. Bo mester avansá – maske ta apenas awor b’a yega. Bo ta un tineiger, pero ta ora pa bira grandi. Teknología ta outoretrato di humanidat. Ta materialisashon di ingeniosidat humano den mundu físiko. Laga no hasi di dje un obra di arte di kua nos por ta orguyoso. Ban uza teknología pa konstruí un mundu mas natural i planea un ruta pa un futuro ku ta traha no solamente pa humanidat pero pa tur otro espesye, planeta i finalmente henter universo.
Pa klòusurá, permitimi pidi bo hasi algu. Mi ke invita kada unu di boso – bibu i ku ainda no a nase, riba mundu o unda ku ta – pa hasi un pregunta simple di kada kambio teknológiko ku aparesé den bo bida: e ta òumentá mi humanidat?
Kasi semper e kontesta lo no ta blanku o pretu, si o no. Mas bien, lo e ta 60 porshento si, i 40 porshento no. I lo tin bia ku bo no ta di akuerdo ku otro hende i mester debatí e asuntu promé ku bo yega na un akuerdo. Pero esei ta bon. Si nos tur konsistentemente skohe teknología ku ta òumentá nos humanidat, mi sá ku lo bo ta OK. Kon? Esei ta di mira ainda. Niun hende sa kon ser humano lo ta den mil miyon di aña o si asta lo eksistí ser humano i si nos lo rekonosé nan komo humano si nan t’ei mes. Nos lo akseptá implante? Reprogramashon di nos ADN (DNA)? Hasi tamaño di nos sesu dos bia mas grandi? Komuniká telepátikamente? Kria ala? Mi no sa ni mi no por sa. Pero mi speransa ta ku den mil miyon aña ainda algu manera humanidat lo eksistí. Pasobra mientras tin humanidat, lo tin ser humano.
Desde sentro di mi humanidat humilde i inperfekto, mi ta deseabo felisidat, amor i un biaha largu i emosionante.
Antisipando ku lo bo pari miyon biyones di hende mas, tur kos bon.
Koert van Mensvoort
PS Komentario pa e lesadó individual: Despues ku bo a lesa e karta aki, por fabor pas’e pa un di bo kompañeronan humano. Si bo ke hasi mas, bo por kopia, tradusí i reimprimí i distribuyé mas leu. Humanidat ta nos tur.


c: text/html

text:
Willemstad, Corsou:
Dialuna anochi Kustwacht a señala un boto sospechoso acercando e costa di Corsou. E Centro di Operacion Maritimo (MOC) di Kustwacht despues di a detecta e boto aki, mesora a manda e Cutter Jaguar y un Metal Shark na e localidad unda e boto sospechoso a wordo detecta.
Una bes cu e botonan di kustwacht a yega den e area aki, nan a bin topa cu un boto chikito cu un cantidad grandi di persona abordo. E boto mesora a wordo intercepta, riba e boto tabata tin 31 persona tur indocumenta. E boto a wordo mesora confisca y tur 31 persona y e boto a wordo hiba na e pier di Kustwacht. Despues e 31 indocumentanan a wordo entrega den man di Kuerpo Polisial di Korsou, cu lo sigui haci mas investigacion relaciona cu e caso grandi aki di contrabando di persona.
Kustwacht den cooperacion cu Kuerpo Polisial di Korsou lo intensiva mas ainda e controlnan riba lama, especialmente pa e periodo nos dilanti.
E controlnan intensivo aki ta pa cuida e fronteranan di Corsou contra traficacion di droga, contrabando di hende y arma. Pa Kustwacht por haci e controlnan di e awanan teritorial y e costanan optimalmente, nan ta haci un peticion na e pueblo di Corsou pa yudanan den esaki, simpelmente pa ta un civil alerto, cu si mira cualke situacion sospechoso riba lama of na Costa, pa yama Kustwacht mesora via e number 913 of via whatsapp 510 0913.

robotstxt: allowed

filter: keep


text:
Resultadonan di Beisbòl Liga Grandi ayera:
- Baltimore Orioles a pèrdè di Seattle Mariners ku skor di 3-0
Jonathan Schoop no a konektá hit den 2 turno na bate ku 1 base por bola. Jonathan tin un promedio di .297
- Cincinnati Reds a derota San Diego Padres ku skor di 7-3
- Philadelphia Phillies a gana Arizona Diamondbacks ku skor di 7-6
- Houston Astros a derota San Francisco Giants ku skor di 2-0
- Boston Red Sox a pèrdè di Miami Marlins ku skor di 14-6
Xander Bogaerts a konektá 2 hit for di kua 1 doblete den 5 turno na bate ku 1 kareda anotá i otro empuha. Xander tin un promedio di .314
- Oakland Athletics a pèrdè di Toronto Blue Jays ku skor di 10-3
- Atlanta Braves a pèrdè di Tampa Bay Rays ku skor di 9-6
Andrelton Simmons no a hunga den e partido aki. Tabata simplemente un dia liber pa Andrelton. (…aunke nos a risibí informashon ku algun dia pasa Andrelton a komprometé su mes na su enamorada i ku den futuro nan lo drenta e boto matrimonial…)
- Colorado Rockies a pèrdè di New York Mets ku skor di 3-0
- New York Yankees a pèrdè di Cleveland Indians ku skor di 2-1
Didi Gregorius no a konektá hit den 4 turno na bate. Didi tin un promedio di .262
- Milwaukee Brewers a pèrdè di Chicago Cubs ku skor di 3-2 den 10 entrada
- Detroit Tigers a derota Kansas City Royals ku skor di 7-4
- Los Angeles Angels a pèrdè di Chicago White Sox ku skor di 3-2 den 13 entrada
- Texas Rangers a pèrdè di Minnesota Twins ku skor di 11-1
- Pittsburgh Pirates a pèrdè di St. Louis Cardinals ku skor di 4-2
- Washington Nationals a pèrdè di Los Angeles Dodgers ku skor di 3-0
Kenley Jansen a salba su di 22 partido di temporada, pichando 1 entrada sin permití kareda, hit tampoko base por bola miéntras ku e la poncha 2 batido. Kenley tin un rèkert di 2-1 ku 22 partido salba i un efektividat di 2.67 den 32 aparishon
Partidónan di Liga Grandi pa awe:
- Colorado Rockies kontra New York Mets
- Oakland Athletics kontra Toronto Blue Jays
- Texas Rangers kontra Minnesota Twins
- Milwaukee Brewers kontra Chicago Cubs
- New York Yankees kontra Cleveland Indians
- Pittsburgh Pirates kontra St. Louis Cardinals
- Los Angeles Angels kontra Kansas City Royals
- Cincinnati Reds kontra Los Angeles Dodgers
- Washington Nationals kontra San Francisco Giants
Resúmen:
- Jurickson Profar tabata praktiká den e ultimo dianan ku e ekipo di Dòbel A di Texas Rangers, Frisco RoughRiders. Tin informashonnan ta sirkulá ku kisas e pelotero lo por mira akshon den e ultimo partido di Frisco of despues di temporada den Liga Instrukshonal of Fall League. E organisashon di Texas Rangers sin embargo, no a komentá riba e asuntu aki ainda
Tripel A
- Jair Jurrjens a drenta e partido di relevo i a picha 1 entrada i 2 tèrsio, permitiendo 1 kareda riba 2 hit i 2 base por bola ku 1 ponche pa Albuquerque Isotopes. Jair tin un rèkert di 2-5 ku un efektividat di 7.05 den 16 partido
- Roger Bernadina a konektá 1 hit den 3 turno na bate ku 1 base por bola i 1 kareda anotá pa Albuquerque Isotopes. Roger tin un promedio di .266
- Sharlon Schoop no a konektá hit den 3 turno na bate pa Norfolk Tides. Sharlon tin un promedio di .202
Klase A
- Chris Garia a konektá 1 doblete den 3 turno na bate ku 1 kareda anotá pa High Desert Mavericks. Chris tin un promedio di .351
- Carlton Daal a konektá 3 hit den 5 turno na bate ku 2 kareda anotá i 1 empuha pa Daytona Tortugas. Carlton tin un promedio di .263
- Ademar Rifaela a konektá 1 hit den 5 turno na bate pa Delmarva Shorebirds. Ademar tin un promedio di .247
- Sherman Lacrus a konektá 1 hit den 4 turno na bate pa Spokane Indians. Sherman tin un promedio di .261
- Juremi Profar a konektá 2 hit den 4 turno na bate pa Hickory Crawdads. Juremi tin un promedio di .300
Liga di Nobato
- Jonathan Martijn a konektá 2 hit for di kua 1 tripel den 4 turno na bate ku 1 kareda empuha pa Billings Mustangs. Jonathan tin un promedio di .291
- Kevin Josephina a konektá 1 hit den 4 turno na bate ku 1 base por bola i 1 kareda anotá pa GCL Braves. Kevin tin un promedio di .326
- Jerson Dometilia no a konektá hit den 3 turno na bate pa DSL Dodgers. Jerson tin un promedio di .200
- Alexander Rodriguez no a konektá hit den 3 turno na bate ku 1 base por bola pa DSL Rays. Alexander tin un promedio di .299
- Zaino Henriquez a konektá 1 den 4 turno na bate pa DSL Twins. Zaino tin un promedio di .195
- Wendell Floranus a picha 1 entrada sin permití kareda riba 1 hit i 1 base por bola ku 3 ponche pa GCL Orioles. Wendell tin un rèkert di 1-2 ku un efektividat di 2.60 den 13 partido
- Kirvin Moesquit no a konektá hit den 3 turno na bate pa GCL Orioles. Kirvin tin un promedio di .280
Liga Independiente
- Curt Smith no a konektá hit den 4 turno na bate. Curt tin un promedio di .305


text:
COSTA RICA — Shamir Tremus a logra e titulo di kampion hubenil panamerikano bola 8 2016. Shamir a gana di Alexander tapique di Venezuela ku skor di 8-6 den gran final.
Otro biardistanan ku a kompetí den e kategoria senior bola 8 ta Bryan Farah i Jeffrey Nieuwenhuijzen i den nan kategoria a keda na di 17 lugá.
Nelly Zimmerman a keda na di 9 lugá den e kategoria femenino.
Kosnan a kontinuá awe djasabra mainta ku panam bola 10. E weganan ta keda transmiti live via kozoom.com (Por wak esaki nan serka Nelson Tremus tambe na su restorant).


text:
De bes en cuando ta interesante pa scucha discushonnan den lugarnan publico. Poco dia ey mi tabata tende esaki riba e tema interesante aki: ‘Ken su responsabilidad ta pa stop di susha Aruba? Nos ta ripara cu berdad hendenan ta bira mas conciente di e efecto di e sushi cu nos ta laga atras riba nos isla… tambe riba nos planeta. Y toch ainda tin hopi hende cu ta duda cu si nan hasi un tiki mas nan best, esaki lo no tin mucho efecto riba e situacion den e mundo asina grandi toch, corda riba un Aruba asina chiquito.
De bes en cuando ta interesante pa scucha discushonnan den lugarnan publico. Poco dia ey mi tabata tende esaki riba e tema interesante aki: ‘Ken su responsabilidad ta pa stop di susha Aruba? Nos ta ripara cu berdad hendenan ta bira mas conciente di e efecto di e sushi cu nos ta laga atras riba nos isla… tambe riba nos planeta. Y toch ainda tin hopi hende cu ta duda cu si nan hasi un tiki mas nan best, esaki lo no tin mucho efecto riba e situacion den e mundo asina grandi toch, corda riba un Aruba asina chiquito.
Mesun wega aki nos por mira riba nivel internacional unda p.e. China ta tilda e paisnan mas desaroya cu pa decadanan largo ta sushando e planeta, dus ta responsabilidad di e paisnan aki pa drecha asunto awor.
Di otro banda e paisnan desaroya tin como argumento cu antes no tabata asina hopi conoci di e efecto danjino grandi cu por ehempel dump di sushi quimico den lama lo tin riba e situacion climatologico.
Basicamente e discushon aki ta mesun sin sentido cu e discushon cu ‘e tiki cu ami ta susha’ no ta influencia e totalidad pa logra un Aruba mas limpi. Ta mescos nos por puntra nos mes, si e sushado tin mas deber di tene Aruba limpi.
Podise ta importante pa no moralisa e asunto di ‘Ken ta responsabel pa tene Aruba limpi’ y mir’e como un acto di ciudadano conciente di su responsabilidad civico y di amor pa Aruba. Maske abo no a susha, ora bo mira un sushi ta bula riba caya, podise djis lant’e y tir’e den e proximo bari di sushi. Sinja bo yiunan pa hasi mescos…Y si bo mira un hende susha Aruba, papia riba e deber moral cu nos cada un tin pa tene Aruba limpi…paso e ta nos cas…
Estudionan a mustra cu ora aserca temanan cu tin di hasi cu nos deber moral, ta duna mas resultado pa aserca e hendenan den un forma cu ta toca nan emocionnan. Por ehempel, mustra imagennan cruel di piscanan cu ta muri den lama dor di e sushamento of su consecuencianan pa futuro generacionnan. Podise ta bon pa hasi esaki na Aruba… ken sa… e por traha… mi ta spera…y asina logra un ‘Cambio di Clima moral…’


text:
WILLEMSTAD – Awe, 18 di desèmber 2013, a tuma lugá e ‘regiezitting’ den e kaso Magnus i tres otro kaso di asesinato. Kuater persona ku ta keda sospechá di envolvimentu den e asesinato di H.M. Wiels, R.J.N. Conception, L.L. Arnaud i/òf R.J. Martinez a risibí un sitashon pa presentá na korte awe. Ta trata di e sospechoso nan E.R.K., C.S.P., D.F.J.D. i B.C.A.F. ku ta den aresto preventivo aktualmente.
Algun di e abogado nan di e sospechoso nan a hasi petishon na Korte pa (bolbe) tende algun testigu serka hues komisario. Tambe tabatin petishon nan pa traslado i suspenshon / ‘opheffing’ di e aresto preventivo di e sospechoso nan.
Despues di a tende e punto nan di bista di tantu defensa komo di Ministerio Públiko, Korte a yega na e desishon ku lo (bolbe) tende algun testigu serka di hues komisario. Korte no a bai di akuerdo ku e petishon nan pa suspenshon / ‘opheffing’ di e aresto preventivo di e sospechoso nan. Komo tal e sospechoso nan E.R.K., C.S.P., D.F.J.D. i B.C.A.F. ta keda den aresto preventivo.


text:
Pregunta
Kon mi por sa sigur ku lo mi bai Shelu ora mi muri?
Kontesta
Bo sa sigur ku bo tin bida eterna i ku lo bo bai Shelu or abo muri? Dios ke pa bo ta sigur! Beibel ta bisa: “Mi ta skibi boso e kosnan aki, pa boso sa sigur ku boso tin bida eterna, boso ku a pone boso konfiansa den e Yu di Dios.” (1 Huan 5:13). Laga nos suponé ku bo ta pará dilanti Dios aworaki anto E puntrabu, “Dikon mi mester lagabu drenta Shelu?” Kiko lo bo bisa? Porta bo no sa kiko bisa. Loke bo mester sa ta ku Dios ta stima nos i a provee un manera pa nos por sa sigur unda nos lo pasa eternidat. Beibel ta bisa asinaki: “Pasobra Dios a stima mundu asina tantu ku El a duna su úniko Yu, pa tur esnan ku pone konfiansa den djE no bai pèrdí, ma haña bida eterno.” (Huan 3:16).
Na promé lugá nos tinku komprondé kiko ta e problema ku ta stroba nos di drenta Shelu. Esaki ta e problema– nos naturalesa pekaminoso ta stroba nos di tin un relashon ku Dios. Di naturalesa nos ta pekaminoso i tambe paso nos mes a skohe esei. “Tur hende a peka i ta karesé di Dios su gloria.” (Romanonan 3:23). Nos no por salba nos mes. “Pasobra boso ta salbá dor di grasia di Dios, pa medio di fe den Kristu! Anto boso no ta haña salbashon a base di boso mes esfuerso, ma e ta un regalo di Dios. No por hasi nada pa gan’é, ya niun hende no por broma.” (Efesionan 2:8-9). Nos ta meresé morto di fiérnu. “Pasobra e pago di piká ta morto” (Romanonan 6:23).
Dios ta santu i hustu i mester kastiga piká, pero asina mes El a stima nos i a provee pordon pa nos piká. Hesus a bisa: “Ami ta e kaminda, bèrdat i bida; niun hende no por yega serka Tata, si no ta pa medio di Mi.” (Huan 14:6). Hesus a muri pa nos riba krus; “Pasobra Kristu a muri un bia i pa semper pa nos pikánan; E tabata un hende hustu ku a muri pa hende inhustu pa E por hiba boso serka Dios.” (1 Pedro 3:18). Hesus a resusitá fo’i morto; “Hesus a keda entregá na morto pa nos pikánan i a lant’É for di morto pa Dios por aseptá nos komo hustu.” (Romanonan 4:25).
Awor lagá nos ban bèk na e pregunta original – “Kon mi por sa sigur ku lo mi bai Shelu ora mi muri?” E kontesta ta esaki – kere den Señor Hesu-Kristu i lo bo ta salbá (Echonan 16:31). “Esnan ku sí asept’É, ku a pone nan konfiansa den su nòmber, El a duna derecho pa bira yu di Dios.” (Huan 1:12). Bo por risibí bida eterna komo un regalo GRATIS. “… e regalo ku Dios ta duna ta bida eterna, ku nos por haña den nos Señor Kristu-Hesus.” (Romanonan 6:23). Bo por biba un bida di abundansha i signifikante aworaki mes. Hesus a bisa: “Ami a bini pa duna bida, bida na abunansha.” (Huan 10:10). Bo por pasa eternidat huntu ku Hesus den Shelu, pasobra El a primintí: “Despues di prepará un lugá pa boso, Mi ta bolbe bini i tuma boso serka Mi pa boso ta kaminda Mi ta.” (Huan 14:3).
Si bo ke aseptá Hesu-Kristu komo bo Salbador i risibí pordon di Dios, ata aki un orashon ku bo por hasi. Ripitiendo e orashon aki of kualke otro lo no salbabu. Konfiansa den Hesu-Kristu so por dunabu pordon pa bo pikánan. E orashon aki ta simplemente un manera pa bo ekspresá na Dios bo fe den djE i yam’É danki pa a perkurá pa bo pordon. “Señor, mi sa ku mi a peka kontra Bo i ku mi ta meresé kastigu. Pero Hesu-Kristu a tuma e kastigu ku ami ta meresé pa asina pa medio di fe den djE ami por wòrdu pordoná. Mi ta pone mi konfiansa den Bo pa salbashon. Danki pa Bo maravioso grasia i pordon! Amen!”
Bo a tuma e desishon di aseptá Kristu dor di algu ku bo a lesa akiriba? Si ta asina, porfabor klék riba e boton akibounan “Mi a aseptá Kristu awe”.
English
Kon mi por sa sigur ku lo mi bai Shelu ora mi muri?


text:
Dia di estudio HAAB/Ocan
Djasabra 29 di sèptèmber Ocan, bou di ouspisio di HAAB, a organisá un eksitoso dia di estudio pa organisashonnan antiano-arubano na Den Haag. E dia di estudio di djasabra tabata kontinuashon di 8 di sèptèmber último. E dia akí por a konta ku asistensha di 13 organisashon. SPLIKA tambe a partisipá. Por sierto tabata presidente di SPLIKA, ku alabes ta presidente di HAAB, ku a fungi komo moderadó. E dia akí ta forma parti di esfuerso di HAAB pa fortifiká komunidat antiano-arubano di Den Haag.


text:
5 valioso tips con ta miho pa muha matanan den tempo cayente y cuida e tera.
Un bes pa siman duna e matanan un bon y profundo muha, manera nan sa bisa, casi hoganan cu awa.
Despues di un dia keda sin muhanan y despues muhanan cu un poco awa so cada dia. Haci esaki tur siman.
No muha bo matanan durante e momento mas cayente di dia.
Si bo a herbe berdura manera batata, broccoli, wortel etc, laga e awa fria y basha esaki na algun mata, nan ta gusta.
Pa mantene bo matanan su tera fresco, por pone loke nan ta yama Mulch, resto di foyonan y pida palonan chikito pa blokia e rayonan cayente di solo.


text:
Skirbi ta duna kurpa na pensamentu- i palabranan tokante un realidat ku ta solamente di nos. Una bes ku e mente ta dominá pa karni, esei ke men, e palabranan ta skirbí, nan ta bula bai i por bai hopi leu. Si, nan ta haña e poder pa bula i drenta den otro mente i kurasonnan. Nan ta fruktífero pa bon òf pa malu, dependé di e interior di kada eskritor.
Mi ta gusta lesa i skucha tokante temanan difísil i profundo. Esnan ku normalmente no ta papia di nan. Sin embargo, mi ta apresiá e tekstonan simpel, e orashonnan mas kòrtiku, i e lenguahe informal.
Pues, ora mi ta skirbi mi no ta kere ku loke mi tin di bisa sea ta importante òf kambia e mundu, pero mi ta registrá un tiki di mi persepshonnan, pa komprondé mi mihó i fortalesé mi disernimentunan tokante di bida muchu mas. (Natural mi ta alegrá mi mes ora mi bida toka bida di otro hende i e kambia esaki di un òf otro manera).
Mayoria di nos no a wòrdu eduká pa un bida saludabel, i e redanan sosial a yega di alertá di e bida eksterior so, manera ku e interior ya no ta importante.
Sin embargo, kita bista for di nos mes ta kondusí ta e pió ignoransia. Komprondé tur kos i no bo mes ta kondenando bo mes na e pió sufrimentu na mundu.
P’esei ta bale la pena pa skirbi, maske ta un diario chikitu den bo lachi patras. Nos tekstonan no mester ta un obra literario òf ta trata un tema speshal.
Ken a bisa ku solamente e “eskritornan”, òf e intelektualnan i figuranan grandi den internèt por skirbi? Ken di ku otro asuntunan no por kondusí na reflekshonnan profundo?
Awor, vense flohera pa pensa i timides pa hasi bo alma bashí!
Trapa e inseguridat i miedu pa krítika!
Ignorá e doló di rechaso! Paso feedback por ta solamente opinion, ademas, nan ta karga mas krítikanan serka di nos kresementu ku kòmplimèntnan.
Nos ta ban kuminsá skirbi?


text:
Cache Royale grabando nan CD pa fin di aña
Manera ya ta un tradishon pa algun aña kaba, e agrupashon musikal Cache Royale, ku ta establesé na Hulanda, tin su CD di fin di aña riba merkado. Apesar ku e banda, e aña aki despues di basta aña, lo no ta na Kòrsou, pa luna di desèmber i kambio di aña, tòg nan lo kier a laga nan fanatikonan i tur amante di bon músika i ambiente, tende di nan.
Despues ku e banda últimamente tabata hopi den notisia, pa algun desaroyo interesante i kambionan ku a tuma lugá. Nan ta kla, pa sigui deleitá nan fanatikonan, manera semper nan a sa di hasi, kual ta prueba ku Cache Royale, ketu bai ta dal. TRENDSZ a hiba un kòmbersashon ku un di e kabesantenan di e banda, kende ta Richel Calister, kende a konfirmá ku tin un CD na kaminda.
“Bèrdat nos ta grabando i ta e intenshon pa medio desèmber esaki ta riba merkado. Lo bira un kompakto, ku lo konta ku 9 piesa, di kual 6 nobo grabá den studio i 3 ‘live’. Ainda nos ta den studio si. E CD lo konta ku piesanan den bosnan di e kantantenan Tsean, Daniel, NJ, Quincy, Ivanhoo i Qshans, ku nos ta spera sigur lo bai ta na agrado di un i tur”, Calister a deklará. Miéntras tantu ya na inisio di e siman aki, un di e piesanan ‘live’, ku lo bai ta riba e CD, a kuminsá zona na radio-emisoranan. Ta trata di e piesa “Bo meresé ”, den bos di e kantante ‘NJ’.


text:
Stanley Clementina ta kla pa Festival di Tumba 2018
Despues di a lansa e kantika ‘KOMBERSA KU KUNÉ’, Stanley Clementina ta sumergí den e preparashonnan pa Festival di Tumba 2018. Ta e promé biaha ku e talentoso kantante i kompositor ta partisipá na e festival históriko, kual a bira un rito di pasahe pa tur artista kurasoleño di tanda ku ke laga su marka.
Durante e dianan di fiesta na Kòrsou, Stanley a presenta na varios establesimentu manera Karákter i Sta. Bárbara i fiestanan popular manera Jet Set. Ya tin hopi antisipashon pa e tumba di Stanley, ku e mes a skirbi, produsí i komponé. E areglo di e tumba a keda kompletá huntu ku e talentoso músiko i areglista Derryl ‘Titi’ de Palm, i Stanley lo keda akompañá pa e banda ONE. “Aunke mi no por divulga hopi, mi tumba lo tin un mensahe bunita i alabes lo laga bo pensa. Tambe lo bo rekonosé mi signatura Afro den mi komposishon, kual lo pone un i tur riba pia”, Stanley ta primintí.
Mientrastantu, e albùm di Afrobeat tan antisipá di Stanley, titula YDK, ta kla. YDK lo sali dirèkt despues di Festival di Tumba 2018 i lo inkluí ‘KOMBERSA KU KUNÉ’, kua ta e di sinku produkshon di Stanley komo solista. Según Stanley, tin biaha sirkunstansia di bida ta pone ku bo ta atmirá un hende djaleu, pero bo no por formula e palabra nan pa aserk’e. Den ‘KOMBERSA KU KUNÉ’, esei ta e dilema di e protagonista ku ke purba kapta atenshon di un damita bon bala. Den e kansion, Stanley ta motivé, riba un manera humorístiko, p’e tin kurashi i ta atvertí p’e no rabia ora otro pasa su dilanti i probechá di e oportunidat. Según Stanley, ‘KOMBERSA KU KUNÉ’ tambe ke ilustra un dinámiko simbóliko, unda e muhé ta representa bida real, unda hopi biaha nos por laga un oportunidat bai, paso nos no ke tumá un kurashi. ‘KOMBERSA KU KUNÉ’ a keda komponé pa Stanley, di meks pa produktor Zúrich Musiq, i e klip a keda dirigí pa Cineterra.


text:
Pronto Aruba lo conoce un cambio den su sistema di enseñansa. Ta trata di implementacion di Scol Arubano Multilingual (SAM) den tur scol preparatorio y basico na Aruba. Nos idioma materno Papiamento lo haya un luga CENTRAL den enseñansa di Aruba.
Mirando cu den pasado mayoria di nos no a haya les di Papiamento na scol, maske Papiamento ta nos idioma materno, hopi di nos no por domina gramatica ni/of ortografia di Papiamento manera mester ta, como tampoco su vocabulario.
Un ehempel di esaki ta e uzo di mayusculo (hoofdletters). Tin diferente regla pa uzo di mayusculo den frase y palabra. Pero con bo sa exactamente ki ora mester uza mayusculo of no?
Pa por guia bo nos a prepara un lista cu e situacionnan na unda cu lo mester uza mayusculo.
Mayusculo na cuminsamento di frase
Ta skirbi cu mayusculo:
E prome letter di e prome palabra di un frase.
Ehempel:
Tur e rumannan ta parce nan mama hopi.
E prome palabra di un frase independiente cu ta para denter di un frase.
Warda un rato.”
E palabra despues di un coma cu ta aparece tras di e saludo na cuminsamento di un carta.
Na nomber di ...
Mayusculo despues di signo di lesa
Punto dobel
Ta skirbi cu mayusculo despues di punto dobel: e prome palabra di un frase den estilo directo of un frase completo.
Ehempel:
Su juffrouw a bis’e: “Sigui haci bo best na scol.”
E no ta tende, no!
Skirbimento di nomber
- Nomber y fam, nomber di cariño y apodo
- Apelativo cu ta aparece cu un nomber
- Nomber di deidad y nomber di oracion y di scritura santo
- Nomber di planeta y tur e partinan importante di nomber geografico
- Nomber di institucion, negoshi, marca, organisacion etc.
- Nomber geografico y adhetivo, nomber di habitante y nomber di idioma corespondiente
- Nomber di pueblo, nacion y tribu
- E adhetivonan san, santa y santo ora tin nomber di persona para nan tras
- Titulo di obra literario, musical, plastico, visual, audiovisual etc.
Nomber di dignidad y titulo
Forma di cortesiaComo forma di cortesia por skirbi e pronombernan personal ‘bo’ y ‘boso’ y nan pronomber posesivo cu mayusculo. Ehempel: E institucion ta pidi Bo(so) pa duna Bo(so) nomber corecto.
Pa mas informacion por acudi na nos website [ea.aw] y busca SAM den e alfabetmenu. Tambe por sigui desaroyonan relaciona cu Enseñansa na Aruba a traves di facebook, twitter y Instagram @educationaruba.


text:
Diahuebs 8 di juli, Partido MEP y Partido Raiz a yega na un acuerdo pa sigui negocia pa yega na un coalicion entre e dos partidonan. Mesun diahuebs durante dia, lidernan di e dos partidonan aki a reuni cu e informadornan sr. Werleman y sra. LaSorte na unda nan a firma un declaracion di intencion pa negocia y yega na un coalicion.
Lider di MEP, Evelyn Wever-Croes a expresa cu Partido MEP y Partido Raiz tin suficiente similaridadnan pa traha riba e base pa goberna Aruba pa e siguiente 4 aña nos dilanti. Siendo Aruba ainda den pandemia, e dos partidonan a haya otro den liña grandi pa asina hunto saca Aruba padilanti pa un Aruba mas fuerte y resiliente.
Dilanti un grupo grandi na El Faro Lighthouse, e partidonan a firma un otro convenio, un declaracion na unda partidonan ta declara nan intencion pa forma un gobierno hunto. E declaracion ta contene acuerdonan di gobernacion bou di cua e coalicion aki lo bay traha pa e proximo temporada formando asina Gabinete Wever-Croes 2. E puntonan principal menciona den e declaracion di intencion aki, ta loke cu e partidonanlo basa e negosacionnan pa forma un gobierno solido. E puntonan aki ta di prioridad pa ambos Partido cuanan ta;
1. Integridad;
2. Acuerdonan cu Hulanda;
3. Recuperacion economico;
4. Finansas publico balansa;
5. Desaroyo sostenibel y medio ambiente;
6. Derechonan social, cuido di adulto mayor, nos mucha y hobennan poniendo e ser humano central
“Nos ta kere cu 11 asientnan aki ta suficiente amplio pa trece stabilidad cu mester pa goberna nos país”, Lider di MEP, sra. Evelyn Wever-Croes a expresa.


text:
Chapi y haci limpi rond pafo y paden. Cambia e 2 backboards cu a putri door di awa y solo. Cambia hekwerk kibra/daña Verf palonan di tribuna Haci e baño nan y otro ruimte nan limpi Traha dos banki pa e hungadornan
2 Boluntario falta ainda
Diasabra • 08:00 - 18:00
Caya Juanco Kock 8
Oranjestad Oost
Oranjestad Oost
Paden
8 / 10 Boluntario
2 Boluntarionan di bo organisacion
2 Boluntarionan di bo organisacion
Dakota Basketball
Glennrick
Ridderstap
7405175
Participa cu e proyecto aki
E mantencion di e veld ta den man d e usuarionan. No tin entrada cu ta haci Aruba Doet un partner strategico pa asina nos lo por haci e trabounan necesario pa mantene e veld pa asina grandi y chikito por keda practica e deporte di basketball sano y for di peliger.


text:
Gobierno
Pa por goberna e pais bon, tin separacion di poder den gobernacion. Parlamento hunto cu Gobierno ta traha ley (poder legislativo). Gobierno (Gobernador y conseho di minister) ta ehecuta e leynan (poder ehecutivo) y huez ta husga si ta aplica ley bon.
Conseho di minister, presidi door di Prome Minister, ta goberna nos pais. Cada minister ta asumi encargo di un parti specifico di gobernacion y asina e ta bira e politico responsabel pa su ministerio. E ministernan ta delibera cu otro pa asina finalmente formula un maneho di e gabinete. Gobierno ta consisti di e ministernan y Gobernador. Na Aruba, e ministernan y Gobernador ta forma e poder ehecutivo. Parlamento hunto cu gobierno ta forma e poder legislativo.


text:
ISBN: 978-99904-2-205-4
Banko di Palabra
$ 43,68 $ 29,12 O.B Excl.
Fls 53.00
Compare
Thelma Anthonia
Hulandes – Papiamentu
Thelma Anthonia a traha komo kolaboradó lingwístiko na e instituto di idioma di gobièrnu di Kòrsou, Fundashon pa Planifikashon di Idioma, FPI. Den su trabou di tur dia na dicho instituto el a fungi partikularmente komo traduktor, korektor i konstruktor di èksamen na Papiamentu. Tambe el a aportá komo konsehero lingwístiko i ko-outor na diferente método pa siña papiamentu i na vários otro publikashon. Thelma Anthonia tabata miembro di komishon Standarisashon di Papiamentu.
E buki Banko di palabra básikamente ta un lista di palabra na hulandes ku tradukshon na papiamentu. E ta sirbi komo un vokabulario traduktivo pa uza banda di otro dikshonario eksistente na papiamentu. E selekshon di dato léksiko den e buki akí ta basá riba palabra i frase kompilá for di práktika diario di tradukshon i di trabounan konsultivo na Fundashon pa Planifikashon di Idioma. E buki ta kontené mas òf ménos 15.500 entrada na hulandes ku nan tradukshon na Papiamentu. Tras di tur entrada a menshoná e klase di palabra i den kaso sustantivo, kua ta e artíkulo definí na hulandes. Tin un kantidat di 110 proverbio, 420 ekspreshon, un kantidat di frase i parti di frase. E buki akí ta rekomendabel pa traduktor, intérprete, trahadó den medionan di komunikashon sosial i pa otro profeshonal.


text:
-
Contact
- lionel_326@hotmail.com
Kòrsou ta nada mas ku den alerta, pa vírus nobo konosí komo Coronavirus?
Un vírus nobo, konosí te aworakí komo 2019-nCOV, a keda konfirmá di ta un tipo di Coronavirus ku nunka ántes a keda detektá den ser humano. Den pasado mundu a konosé Coronavirus kaba den ser humano, un di nan konosí komo Sars (severe acute respiratory síndrome). E vírus aki a kousa kasi 800 morto den añanan 2000. E mesun tipo di vírus aki tabata asosiá ku e epidemia di MERS (Middle East Respiratory Syndrome) ku a plama den medio oriente, i a kousa alrededor di 850 morto.
Coronavirus ta un famia grandi di diferente tipo di vírus. Algun ta kousa malesa solamente den kurpa di animal, pero otronan por kousa malesa den ser humano. Algun ta kousa malestar leve manera djis un ferkout, pero otro ta kousa problema severo den e sistema respiratorio, te ku e por kousa morto. Algun por keda transmití di hende pa hende, i e otronan no.
Segun investigashon, e Coronavirus nobo aki—ku a originá den e pais China—a sali for di kolebra. Masha poko bia Coronavirus sa sali di animal pa ser humano, pero esaki ta posibel. Tabatin sospecho kaba ku e 2019-nCOV lo ta un meks di dos Coronavirus. Un di nan sa keda detektá den raton di anochi, i e otro tabata deskonosí. Pero investigashon resien a konkluí ku e otro Coronavirus den e 2019-nCOV ta bin di kolebra. Tambe ta konosí ku diferente karni di kolebra a keda bendí den e Seafood Wholesale Market na e siudat di Wuhan, kaminda e promé kasonan di e Coronavirus nobo aki a kuminsá.
Wuhan aktualmente ta den un siere di siudat pa evitá ku e vírus aki ta sigui plama. Ya kaba tabata tin mas ku 500 kaso di personanan infektá ku e vírus aki konfirmá i 17 morto. Awe mainta Huanggang, un di dos siudat chines, a lanta den un siere di siudat den esfuersonan pa stroba e vírus aki di sigui plama.
Outoridatnan a suspendé tur buelo ku lo sea sali òf drenta e siudat, tambe tur trein i transporte públiko den e siudat ta será. Benta di máskara di kara a subi drástikamente, pero investigadónan no ta sigur ku esaki lo yuda. Un dòkter na Wuhan a bisa ku e vírus ta plamando di un forma alarmante. Investigadónan ta trahando riba un vakuna pa e vírus nobo aki.
Merka ya kaba a konfirmá su promé kaso di Coronavirus serka un persona ku a yega Seattle for di Wuhan. E persona a yega Merka dia 15 di Yanüari, i den kuater dia el a bira malu i a buska atenshon médiko. Colombia i Mexico tambe tin sospecho di e vírus aki, i ta hasiendo mas investigashon. Kòrsou a indiká di ta den alerta pa e vírus aki. Esei so. Den estado alerta.
Mi sa ku mi ta poko dramátiko, pero ami no ke bira malu. Ya kaba hende a pegá ku mi SendePaga, Chikunguya i Zika. Ebola, Chikunguya i Zika a bira emergensianan global, i Coronavirus tambe lo por bira meskos.
Si ami tabata Minister Presidènt di e pais aki, ya kaba lo mi a pone siere di siudat. Niun hende lo no por drenta mi pais bin pega mi ku niun vírus straño. Esun ku ke lo por sali si, pero drenta sigur lo bo no por drenta bèk. No ta interesá mi unda bo a bai, ni di unda bo a bin. Tampoko ta interesá mi ku bo ta sinti bo bon di salu ni ku bo tin famia pa kria akinan, ni ku bo a saka 3000 heldu pa bo partisipá den 50 aña Karnaval. Bo no ta drenta.
Defakto, lo mi introdusí un estado di emergensia, obligando hende pa laba man kada 30 minüt, i evitá kontakto den tur forma ku otro. Sèks sigur lo ta estriktamente prohibí. Si bo ta haña ku mi ta eksagerá, ta pasó bo no sa ku mi ta kapas di tira hende mata si nan tosa band’i mi. Si ta ami tabata e persona ku a logra detektá grip den kurpa di hende, ami lo a tira e persona ei mata fo’i dia mi mir’é nister a promé bia. Si ami tabata e promé persona pa detektá vírusnan manera Ebola, Chikunguya, Zika, Kachete, Sende Paga, Wowítis, Chlamydia, Gonorea, HIV i otro vírusnan ku por keda transmití di un hende pa otro—niun di e vírusnan ei lo no tabata eksistí aworakí, pasó lo mi a tira e promé hende ku a keda detektá ku e vírus, i deshasí di e kurpa manera mafia Ruso. Si mi tabata Minister Presidènt, lo mi a introdusí un lei pa prohibí tur hende di mishi, sunchi òf sèks ku otro, te un próksimo aviso. Lo yama e lei, “Niun koño ‘n ta chinga awe!”
Eniwei, e outoridatnan ku ta enkargá ku salubridat na Kòrsou aki aparentemente no ta dramátiko manera mi, i a bisa ku nan ta keda alerta i monitoriá e situashon djaserka. Nada mas, esei so. Ami lo keda será den kas por lo pronto. Abo, keda leu fo’i mi!
Ta bon ku bo no mester sali kas, ni bin personal serka mi pa kumpra e edishon number 5 di ‘Ko’i Lesa’. Defakto, tur mi bukinan bo por kumpra ‘online’ masha trankil dor di subi www.lionspratt.com i hasi bo pedido. No mester bèl mi, ni bin personal serka mi bin hala rosea den mi kara. Ta lamentabel si, pasó mi tabata gusta brasa hende ku mi topa, primi tete di e muhénan ku ko’, pero ku e vírusnan ku ta bai rònt aki sí e kos ta bira fèrfelu. Awòraki mi tin fis di tur hende, mi n’ por yuda!
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
10 paso ku ta garantisá éksito
1. Traha un bon businessplan!
Kada kompania ta kuminsá ku un vishon i un idea. Buta esaki riba papel ta e promé paso pa un businessplan eksitoso. Un businessplan ta ehekushon di bo idea i un plan di akshon pa futuro. Formulá un businessplan ta di gran importansha ora di pidi sostén finansiero. Den bo businessplan bo ta husga si bo plan i ideanan ta faktibel. Un businessplan ta evitá ku bo ta lubidá sierto aspekto esensial.
Un businessplan ta kuminsá ku un diskripshon konkreto di bo idea i mas aleu un plan finansiero. E plan aki ta indiká kon bo kompania ta finansiá, manera por ehèmpel kuantu sèn bo mester i di unda e sèn aki ta bini. Un investigashon di merkado tambe ta nesesario pa indiká bo grupo di enfoke, klientenan potensial i kompetidornan. Un businessplan ta di gran importansia pa un kompania nobo; esaki ta mustra si e idea ta faktibel i kiko e perspektiva riba término largu ta. Skibi bo propio businessplan i si ta nesesario laga un hende yud’abo. Abo konosé e plannan i vishon pa bo kompania mihó ku kualke otro persona.
2. Traha un plan finansiero realístiko!
Pa kuminsá ku un negoshi, bo mester di kapital. Si bo mes no tin sufisiente kapital, bo mester buska esaki pa medio di finansiamentu eksterno. Ta fasil pa pensa ku bankonan ta e úniko fuente di finansiamentu, pero en realidat tin hopi otro posibilidat pa rekerí kapital, manera por ehèmpel institutonan finansiero (CDI, Qredits i Korpodeko). Banda di esaki tin posibilidatnan nobo i kreativo tambe, manera crowdfunding. Tene kuenta ku bo no ta limitá na un tipo di finansiamentu eksterno. Un kombinashon di e diferente opshonnan tambe ta un posibilidat.
Un bon plan finansiero ta tene kuenta ku e invershonnan nesesario a base di investigashon. Pa por tin un bon plan finansiero, bo mester kalkulá e benta i gastunan di operashon sperá i alabes tene kuenta ku e proksimo tres añanan. Ora di traha un plan finansiero semper bo mester sòru ku bo ta kapas di paga e obligashonnan finansiero. Esaki ta inkluí e finansiamentu.
3. Skohe un struktura hurídiko
E struktura hurídiko di bo kompania ta dependé di bo situashon spesífiko, e produkto òf servisio ku bo ta ofresé, e meta di bo kompania, si bo ta kuminsá bo so òf ku sosio i si bo ta bai operá lokal òf internashonal. Algun aspekto importante pa tene kuenta ku ne ora di skohe e struktura hurídiko di bo kompania ta e benefisionan fiskal i e pasivo di kada struktura.
Den kaso di un derecho impresarial e benefisionan fiskal ta relativamente faborabel na komienso. Esaki ta pasombra e tipo di kompanianan aki hopi biaha no ta produsí ganashi na komienso i paso e empresario no tin hopi gastu pa e struktura hurídiko aki. Si e struktura hurídiko deseá ta bira un propiedat, abo ta responsabel pa tur e debenan ku e kompania tin. Esaki ta konta tambe den kaso ku bo ta bati bankarota. Den kaso ku bo a kasa den komunidat di bienes, bo partner tambe ta responsabel pa e debenan di e kompania.
Despues ku bo a skohe un struktura hurídiko, por kambia esaki ahinda. Sinembargo, esaki lo tin konsekuensha hurídiko, fiskal i administrativo.
4. Skohe un nòmber di kompania úniko
E nòmber di bo kompania mester ta original, otro i úniko den bo branche i region. Skohe un nòmber fasil i komprendibel ku bo grupo di enfoke por memorisá fasil i ku ta pas ku e servisio ku bo ta ofresé. Pensa riba futuro. E lo ta e nòmber perfekto aki 10 aña ahinda? Konsultá Kámara di Komèrsio di Kòrsou pa kontrolá disponibilidat di e nòmber deseá. Asina e kompania ta registrá na Kámara di Komèrsio di Kòrsou e nòmber ta keda registrá outomátikamente i esaki lo no ta disponibel pa otronan mas.
5. Skohe un sitio adekuá pa e kompania
Un sitio ta sumamente importante. Hopi hende ta balotá e importansha di un sitio perfekto. Depende di e tipo di kompania, un sitio por ta desisivo. Kompanianan chikitu mester por ta den kontakto personal ku nan kliente. Pa e motibu ei trafiko i e aksesibilidat ta faktornan importante, no djis pa e kliente, pero tambe pa e trahadónan i otro servisionan ku bo ta ofresé. Tene kuenta tambe ku e echo ku e sitio perfekto ta bin ku su gastunan nesesario i komo kompania nobo gastunan ta hunga un ròl hopi importante.
6. Registrá e kompania nobo
E promé paso ora di lanta un kompania nobo ta pa registrá esaki na Kámara di Komèrsio di Kòrsou. Despues mester registrá e kompania na Servisio di Impuesto i na Banko di Seguro Sosial (SVB). E kompania no ta kompletamente legal i transparente si e inskripshonnan adishonal aki no a tuma lugá.
7. Hasi un petishon pa pèrmitnan di negoshi
Den sierto kaso lansamentu di un kompania na Kòrsou ta rekerí un pèrmit di establesimentu. Por hasi un petishon pa un pèrmit di establesimentu na Lokèt di Pèrmit i esaki ta keda emití pa Ministerio di Desaroyo Ekonómiko. Outorisashon di establesimentu no ta un obligashon pa tur empresario. Si e persona ku ta kuminsá e kompania a nase na Kòrsou of un di e islanan di loke tabata konosí komo Antias Holandes promé ku 2010, òf na Aruba promé ku 1986, un pèrmit no ta nesesario. Tur otro persona mester sòru pa un pèrmit di establesimentu.
8. Introdusí bo kompania na mundu!
Un di bo prioridatnan komo empresario nobo ta sòru pa mundo sa kiko bo ta ofresé. Mas lihé hende será konosí ku bo kompania, mas grandi e grupo di enfoke i mas tantu kliente potenshal bo por alkansá. Tin diferente manera pa merkadiá bo kompania i asina influenshá e benta. Sierto metódo di merkadeo ta rekerí yudansa profeshonal, pero tin diferente manera mas barata pa merkadiá bo kompania. Awendia ta importante pa bo ta visibel online. Pues, esaki ta un faktor importante ku mester tene kuenta ku ne.
Tin diferente manera barata pa merkadiá bo kompania online, manera por ehèmpel krea un plataforma sosial. SI bo tin e posibilidat di invertí den un wèpsait, BAI P’E! Banda di krea un punto di akseso pa e kliente, un wèpsait ta duna bo kompania mas kredibilidat. Meskos ta konta pa businesscard. Sòru pa semper bo informashon ta up-to-date i ku tur komunikashon ta koherente.
9. Habri un kuenta bankario komersial
Asina ku bo a registrá bo kompania na Kámara di Komèrsio di Kòrsou i na Servisio di Impuesto, e kompania tin derecho riba un kuenta bankario komersial. Esaki ta sumamente importante pa un kompania nobo. Ku un kuenta bankario komersial bo por manehá asuntunan fiskal i práktiko. Na e manera aki fondonan di kompania i fondonan personal ta keda separá.
10. Mantenshon di buki na un manera saludabel
Un bista general di e situashon finansiero di bo kompania ta di gran importansha. Hopi ta balotá e aspekto aki, pero mantenshon di un kompania eksitoso ta rekerí un bon bista di e entrada i gastunan operashonal. Un bon sistema di tene buki ta dun’abo un bista transparente di e situashon finansiero, manera por ehèmpel entrada i gastunan, fakturanan i e montante di impuesto riba volúmen. Entrega di kontrato, faktura i dokumentonan hurídiko tambe ta importante. Dependé di bo abilidatnan i situashon komersial, bo por konsiderá pa laga un kompania eksterno konfiabel hasi e tipo di trabounan aki pa bo.


text:
Diasabra atardi Crisbel a wordo corona y tac la pa participa den eleccion cultural cu lo tuma luga 27 di augustus den centro di bario brazil
Crisbel a cuminsa baila cu Gucci Dancers cu 3 aña e tin 8 aña activo cu e grupo.
Na aña 2016 e la competi pa e titulo di Baby Cultural y a logra gana y bay cu tur e premionan.
E biaha aki e ta competi pa e titulo cu ta Chikitin Cultural.
Crisbel ta bishita Xander Bogaerts School, su hobby nan ta: Baila, canta, Actua, Landra y Cushina
Crisbel a participa pa Reina di Scol tambe, di cual e la wordo corona como e prome Reina Infantil di Comendeur Pieterboer School cu awo a cambia nomber pa Xander Bogaerts School.
Ela participa den e Eleccion di Carnaval di Reina di Scol 2020 y twt participante #5 y a logra bay cu e titulodi Best Show, Best Speech y Reina Infantil di Scol Aruba 2020
Invitacion ta keda na cada un pa bin sostene Crisbel y tur e otro participantenan, 27 di augustus na Centro di Bario Brazil carchi pa mucha ta 5 florin 0 pa 13 aña, carchi pa adulto 13 bay ariba ta 10 florin


text:
Tyziano ke ta bo “Puppy Love”
E kansion género Pop/Dancehall moderno ta produsí pa FaMouzboy. Despues di un éksito ku Tyziano su promé kansion huntu ku su tata titulá "Amor di papa" ku a konkista tur mucha i sigur e mayornan Tyziano lo bai saka su siguiente Videoclip pero e biaha aki su so.
E mucha hòmber di 7 aña i e ta lanta fo’i mainta kuminsá skucha i train muzik. E historia di e kansion ta ku Tyziano gusta wak un mucha na skol i e’la konta su tata. Muchanan ta inosente i nan tambe tin kariño pa otro, p’esei e kantika yama "puppy love". Por mira e Videoclip riba youtube kaba na Tyziano - Puppy Love.


text:
awa suave ()
-
buki di oro
-
standarisá
-
tipo di palabra:
-
kontabel
-
mirá: 394 bia
- deskripshon: Suave i duru ta referi na e kantidat di mineral c.q. kalki den awa di pipa. Mas duru e awa ta mas kalki e ta kontené i bo mester uza mas detergente pa laba ora e awa ta duru i ménos detergente ora e awa ta suave.
- hulandes: zacht water
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
-
Glosbe ta un dikshonario internashonal, klek riba e siguiente konekshon:
awa suave
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
awa suave
anterior i siguiente


text:
Kralendijk – Tur aña e departamento di haf tin un seshon di entrenamentu huntu ku Rijkswaterstraat (RWS) riba un posibel kalamidat ku zeta aki na Boneiru. Un tim multidisiplinario a asistí na esaki durante dos dia di entrenamentu.
E tim ta konsistí di diferente unidat. Den e entrenamentu a partisipá entre otro Brantwer, Warda Kosta, Stinapa, KTK di Kòrsou, kantor di haf, Departamento di Supervishon i mantenshon di lei i tambe kordinadó di kalamidat di Entidat Públiko Boneiru.
Rijkswaterstraat (RWS) ta e departamento enkargá ku kalamidat. Pa esaki RWS tin tambe e kontakto direkto ku hefe di haf den kaso di un insidente riba laman. RWS ta na Boneiru tur aña pa asina pasa nan ekspertisio i konosementu. Banda di e entrenamentu di RWS Ministerio di Infrastruktura a kumpra diferente material pa Boneiru.
Durante di e workshop e aña aki RWS a duna informashon relashoná ku tareanan ku RWS ta ehersé. Tambe a trese dilanti e diferente téknika pa kombatimentu di insidente ku un bista riba kalamidat ku zeta. Ademas ta organisá diferente entrenamentu ku ‘infaltableoilbooms, skimmerpumpen en currentbuster’. Tur e material nan aki ta espesialmente pa un kalamidat ku zeta riba laman.


text:
Tin ora ta bunita pa nos djis hasi algo espontaneo. Los di tur ritual y tur reglanan di bida, hasi algo cu ta sali di bo curason. Awe mi a topa e potret aki riba Facebook y ela capta mi atencion. Pakico no, djis sende un bela awe. Dedic’e na e prome hende of causa cu bin den bo mente. E por ta algo leuk, manera ‘danki pa un famia cu a gradua of a bay over’. ‘Danki pa tin hendenan rond cu ta stima mi’, ‘Danki pa mi pan di cada dia’, ‘Danki pa e alegria den mi bida’. Of tambe pa sosten di un hende cu tin mester of pa bo mes. Of pa recorda cu un hende cu no ta cu bo mas. Of pa bo pais Aruba. Pa inspiracion.
Bo a mira den un rato cu tin asina hopi motibo pa sende un bela!
Abo ta sende un bela awe?
Of awe y majan y otro majan… Tin asina hopi cos pa nos ta agradecido y toch nos ta lubida hopi biaha den nos rush di bida. Keda keto un rato. Stttt. Scucha e bos di bo curason.
Ingrid Werleman


text:
Cumpliendo cu e responsabilidad constitucional di entrega Presupuesto na tempo
Diahuebs mainta 1 di september, Minister di Finansa y Cultura Sra. Xiomara Maduro tabata na Parlamento di Aruba pa asina entrega Presupuesto 2023 na Presidente di Parlamento Sr. Edgar Vrolijk den presencia di Griffier Sr. Herman Hek. E mandatario encarga cu finansa publico a trece dilanti cu ta un dia special como Minister di Finansa cumpli cu e responsabilidad prescirbi den nos Constitucion pa entrega Presupuesto 2023 di Pais Aruba na tempo, esta riba 1 di september di e aña previo. E presupuesto a wordo entrega den forma digital na Presidente di Parlamento Sr. Edgar Vrolijk. Ademas di cumpli cu e deber como mandatario encarga cu finansa, ta duna Parlamento e tempo necesario pa por studia e presupuesto y bay pa su debate. Cu e cambio di aña, Pais Aruba lo por drenta aña 2023 cu su presupuesto na ordo.
Minister Xiomara Maduro ta trece dilanti cu esaki ta un trabao di ekipo pa cual e ta gradici di curazon Departamento di Finansa, Departamento di Legislacion, demas departamento, colega ministernan di Gabinete Wever-Croes II, coordinadornan di presupuesto di cada ministerio, y tur hende cu a contribui pa por logra e dia special aki. Awe dia 1 di september, despues di 15 aña, Gobierno di Aruba ta cumpli atrobe conforme nos Constitucion. Presupuesto 2023 tin un entrada di 1532 miyon florin, gasto di 1557 miyon florin, un necesidad financiero di 1414 miyon florin y un deficit financiero di 25 miyon florin, cual ta 0.4% di nos GDP. Durante un conferencia di prensa Minister a splica den detaye pa locual ta e Presupuesto 2023. E mandatario a haci un apelacion na Presidente di Parlamento Sr. Vrolijk pa inicia e proceso di tratamento di Presupuesto 2023.


text:
Triple A Abogadonan – Willemstad – Curacao
Manera probablementa ya ta konosí p’abo, “triple A’ of ’AAA’ originalmente tabata referí na e kualifikashon dim as haltu pa solvensia, duná na institutonan finansiero manera banko i kompanianan di seguro, meskos k una estadonan nashonal.
S inembargo, awendia e kualifikashon aki no ta referí únikamente na e implikashon financiero di e palabra, pero tambe e tin un konotashon mas amplio i general. E ta referí na e estandarto di mas haltu di kalidat en general.
Den duna servisio legal na nos klientenan, nos di Triple A Attorneys de fakto ta apliká e standardnan di mas haltu. Esaki ta posibel, ya ku nos tim ta konsistí di profeshonalnan hopi kompetente ku un disposishon dediká i pro-aktivo.
Konosementy, eksperiensia, dedikashon i integridat ta e kuater puntonan di lansa di Triple A Attorneys. Esaki ta konta riba e arena huridiko, pero tambe pafó di esaki, ya ku nos abogadonan di Triple A Attorneys ku sumo plaser ta pensa huntu ku b opa yega na solushonnan praktiko i benefisioso p’abo. Bo por spera di nos Abogadonan Triple A, ku nos lo bringa pa e miho resultado p’abo.
Tur nos abogadonan di Triple A Attorneys ta miembro di Balie di Korsou i Orden di Abogadonan i komo tal, nan ta kualifiká pa praktiká lei den territorio di Karibe Hulandes: Aruba, Boneiru, Korsou, Saba, Sint Eustatius i St. Maarten (Anteriormente Antias Hulandes).
Triple A Attorneys ta duna servisio na kompanianan, gobiernnan i personanan particular riba tereno local i internashonal. Triple A Attorneys ta hiba un praktika legal amplio i ta spesialmente aktivo riba e tereno di solushon di konflikto, lei empresarial, lei finansiero i fiskal.


text:
E sistema fásil i rápido pa paga na pòmp di gasolin
FuelUp ta un servisio pa kumpra gasolin òf gasoil 24/7, ku tarheta di Kompa Leon òf Bankomatiko/Maestro na pòmp di gasolin, sin intervenshon di un kahera. FuelUp ta un servisio rápido, konfiabel, inovativo i fásil pa e kliente.
Ku e sistema di FuelUp e kliente no mester bai na kahera mas. E kliente ta bai na e pedestal di FuelUP mas serka di su outo, hinka su tarheta di Bankomatiko/Maestro di MCB òf su tarheta di Kompa Leon, skohe number di pòmp, hinka montante i PIN den kaso ku ta Maestro. Unabes e transakshon ta aprobá, FuelUp ta konektá direktamente ku e sistema di e negoshi i e pòmp ku e kliente a indiká. Den un tempu rèkort bo por yena gasolin òf gasoil na balor di e montante deseá. Na final di e proseso e kliente por imprimí su komprobante na e pedestal di FuelUp.
E sistema akí ta hasi e proseso di transakshonnan di tarheta bai mas lihé i sigur.
Por hasi uso di FuelUp na:
- Pòmp di gasolin Barber
- Pòmp di gasolin Pablo Frederick Service Center (Saliña)
- Dempel Service Center (Punda)
- Tera Kora Service Center
- Buena Vista Service Center
- Pòmp di gasolin 24 Uur uit de Muur (Santa Maria)
- Pòmp di gasolin Grand Central (Pater Eeuwensweg)
- Service Center Cas Cora
- Erven HJ Scheidelaar (Roodeweg)
- Pòmp di gasolin New Century (Hanenberg)
- Pòmp di gasolin Emmastad
- Pòmp di gasolin Jeannette Service Center (Parera)
- Curacao Yacht Club
- Curoil Colon
- Curoil Kas Chikí
- Curoil Muizenberg
- Curoil Santa Rosa
- ISA JD Service Station (Juan Domingo)
- ISA Service Station (Schottegatweg)


text:
Showing 1–12 of 92 results
Bich’i Kandela i Bèshi Mora
Fls 5.30
Un kuenta di tribu pemon
Riba un biahe largu un bich’i kandela ta topa un mata di bèshi mora ku ta trat’é ku mashá kariño i pidié pa kasa kuné. Pero e bich’i kandela no ke tende nada di kasamentu ku un mata asina bieu i korkobá. Despues di poko tempu e bich’i kandela ta bolbe topa ku e bèshi. Esaki a kambia bira un mata mashá bunita i e bich’i kandela ta sinti duele ku e no a kasa kuné.
Djadumingu e mihó dia$ 0,00 O.B Excl.
Fls 0.00
Juwanda G. Ford-Williams
Ilustrashon di Colin Bootman
Dikon djadumingu ta dje bon ei ? Buska pa sa dikon e mucha den e kuenta akí ta pensa ku djadumingu ta e mihó dia di siman.
Djòsi Djaka ku Mimina Makaku
Fls 5.30
Ruthie Pantophlet
Ariadne Faries
Mimina Makaku delegá kasi flaku a namorá dje djaka ku ta biba den dak.
Pero Djòsi Djaka ku ta biba den dak tin hinteramente un otro smak.
Elmer
Fls 7.50
David Mckee
Elmer i Tawela Eldo
Fls 7.50
David Mckee
Elmer ta bai bishitá su Tawela Eldo. E ta haña mashá prèt pa kòrda Eldo tur e kosnan ku nan sa hasi huntu. Ma di bèrdat Eldo ta lubidá tantu manera Elmer ta pensa? E por ta bieu, pero al fin al kabo ta olefante e ta. I olefante no ta lubidá nunka. N’ ta asina ?
Otro buki di Elmer, e famoso olefante teduki ta: Elmer, Elmer riba staka.
Elmer riba staka
Fls 7.50
David Mckee
Elmer su fènnan lo gusta e kuenta akí di tur hende su olefante favorito. E yagdónan ta bini i tur olefante ta preokupá. Elmer, e olefante teduki ta bini ku un plan pa nèk e yagdónan. Pero kos no ta sali manera e ta pensa…


text:
Pa esnan cu adiccion na wega di placa manera Patrick Paskel
Parlamentario Endy Croes den su disertacion diabierna ultimo den Parlamento a hasi preguntanan extenso na Minister di Husticia alrepsecto art 13 di dicho ley di Gaming Board durante tratamento di e ley den Parlamento. E artikel 13 ta regula y controla entrada di localnan y hendenan cu adicion na wega di plaka.
/// Artikel 13 hustamente pa regula adicion manera Patrick Paskel:
Parlamentario Croes a trese dilanti cu recientemente Hulanda den luna di April 2021 a aproba un ley Kanspelen op Afstand ( KOA) hustamente pa combati adicion di hendenan cu ta “bicia” na wega di placa. Parlamentario Endy Croes a usa Patrick Paskel como un ehempel di un adicto na Casino y wega di placa. Pa hunga den casino Bo mester tin plaka. Vooral hendenan cu ta hunga tur dia hopi plaka mester tin manera pa yega na esaki. Con Patrick Paskel tabata yega na hopi plaka pa e por cover su adicion?
/// Adicto ambulante y Adicto di Casino tin mesun patronchi:
Adictonan ambulante y adicto di Casino tin mesun patronchi. Un adicto ambulante door di nan malesa ta cana anochi horta kibra vitrina pa bende tur tipo di cos pa asina “cover” nan adicion pa nan por cumpra e droga.ta un malesa cu mester wordo atendi cune y tin varios programa pa yudanan. Adicto di Casino y di weganan di placa ambulante manera Patrick Paskel ta hasi mesun cos pero na un manera fini. Nan ta bisti dashi y busca un bon amigo manera Mike Eman of De Veer pa asina nan pega riba nan lomba manera carapata. Na un manera legal nan ta buska tur forma pa saca miyones for di gobierno of empresanan priva cu ta bon para. Asina e adictonan aki ta logra yega nan meta pa cubri nan adicion. E adicto Patrick Paskel por ehempel a cobra via su companianan Tera Group y Paxi ( di su casa) un total di 8 miyon florin bou gobernacion di AVP y Mike Eman pa propaganda gobierno den tur tipo di cos. Patrick a traha e structura y Mike a bay guerra cune. Mike Eman ta orguyoso di e debe toch? Pueblo ta corda su expresion? Banda di esaki Patrick Paskel y Speed a atraca caha di Utilities y Elmar pa un suma di 600 mil florin. Banda di esaki rapport forensico di RDA a ilustra hopi kla cu Patrcik Paskel a cobra 500 mil florin pa propaganda un refeneria cu nunka a habri. A cobra e suma aki mediante un email di 2 di october 2016 y nunka a manda un invoice.Patrick Paskel a saca mas di 1 miyon di Lotto Pa Deporte. Pronto pueblo lo mira esakinan tambe. Asina e adicto ambulante Patrick Paskel tabata yega na hopi plaka pa por cubri su adicion. Gran parti di e plakanan aki Patrick Paskel tabata carga hiba casino tur dia comokiera e tin un adicion special pa cu weganan di plaka. No solamente na Aruba pero tambe na Las Vegas. Wel hustamente pa tipo di hendenan asina mester tin l;ey di proteccion. Hulanda a introduci e ley nobo KOA esta Kansspelen op afstand. Casinonan ta wordo obliga pa pone plaka disponibel pa combati adicion. Asina a lanta un Central Register Uitsluiting Kanspelen ( CRUKS). Ta un registro cu manera un adicto log in pa hunga e ta wordo gara detecta y controla. Tambe tin programnanan pa yuda saca e hendenan aki for di nan adicion. Pues adicion no ta na droga solamente pero awe por duna ehempel di e adicto Patrick Paskel kende a buska tur structura pa “chica” caha di gobierno y companianan estatal cu cooperacion di Mike Eman pa asina cumpli cu su adicion. Sinembargo den e memorie van toelichting di dicho artikel 13 tin ancra cu minister di husticia tin e autoridad pa trese reglanan pa controla entrada na casinonan pa localnan. Nos ta hasi apelacion desde awor pa e gobernacion siguiente yena e parti di ley aki y bini cu reglanan fuerte cu artikel 13 ta duna pa controla e adicion manera di Patrick Paskel y asina evita e astucia cu Patrick Paskel kier bringa tur dia cu henter mundo pa Mike Eman y AVP bolbe bek den gobierno pa e por sigui strica miyones di pueblo pa cubri su propio adicion.


text:
Durante e grandioso Congreso AVP 2013 teni diasabra ultimo den Aruba Entertainment Center na Dakota, miles di persona a yega hunto pa tende di e plannan cu partido tin pa sigui den e rumbo di progreso y prosperidad pa un y tur. Na timon di Partido di Pueblo Arubano tin Mike Eman, un persona cu ta goza di un popularidad y stimacion enorme den nos pueblo y esaki cu su debido motibo.
Manera a keda expresa pa varios persona e anochi aki, Mike Eman tin balornan tanto humano como profesional cu ta digno di admiracion. E respaldo cu e ta goza di dje awendia den e pueblo Arubano, ta algo cu el a gana cu cada pensamento, accion y resultado di su parti. “Como lider, persona y hende cu mi conoce, eynan so el a duna mi confianza caba. Mirando kico el a haci den cuater aña mi no tin nada mas pa desea di Prome Minister. El a haci bon trabou sigur sigur,” un simpatizante di districto di Santa Cruz a comenta.
Hustamente e contacto estrecho cu su pueblo, ta loke ta permiti mas y mas hende cada dia pa duna fe di e bon boluntad cu lider di partido AVP tin pa cu nos isla. Cada bes cu e cuminda, combersa y bishita un persona, e ta transmiti inmediatamente su calor humano y sinceridad. “E ta un shon di hende; no pa ofrece of duna hende cos, pero pa e manera cu e por drenta un cas. Aunke e porta por ta cera, esaki ta habri automaticamente. Esey mi por a siña di cana banda di dje. Siña conoce Mike Eman. Kier men, unda cu e yega portanan ta habri,” e mesun meneer a sigui bisa.
“El a haci bon pa Aruba, el a priminti y cumpli den barionan. Ami ta biba na Cadushi Largo y unda cu el a pasa den mi bario, el a laga un stempel atras. Esey bo ta yama un lider. Pesey nos ta dune confianza y nos ta duna confianza pa cuater aña mas y mas cu esey; shen por ciento,” e meneer aki a bisa cu tur siguridad. Ora cu a puntr’e pakico e ta afilia na e partido berde, el a contesta sin bacila “Pa e bon trabou por sigui, pesey mi ta AVP!”


text:
Recientemente Minister di Husticia, Rocco Tjon a anuncia cu pronto Cuerpo Policial Arubano lo haya un altocomisario nobo.
Pa loke ta e altocomisario nobo, den persona di Ramon Arnhem, Presidente di Sindicato di Polis, Rodney Solognier a indica cu ta un lastima cu no tabata tin un persona local cu por a ocupa e puesto aki.
E por a compronde cu director actual di KIA, Gino Winklaar no a wordo acepta pa e puesto y tampoco Trudy Hassel. E ta spera si cu cualkier cambio cu bin, pa e ta un cambio pa miho.
Ta spera cu e altocomisario nobo, cu lo mester yega Aruba sea na augustus of september, por hiba e Cuerpo Policial den ful un otro direccion. E situacion den cual Aruba ta actualmente no por sigui. Si Aruba sigui den e direccion cu e ta bayendo actualmente, e moral den Cuerpo Policial, cu ta abou caba, lo bay mas y mas abou.
Sindicato di Polis ta keda sceptico, Solognier a indica. Altocomisario nobo tin un bunita CV, pero Aruba no mester hende di buki, pero un hende cu conoce caya. Un hende cu por lora manga y traha hunto cu e Cuerpo Policial.
Moral di KPA ta hopi abou, den hopi aspecto mes. Nan mester di algo sigur cu lo por hisa esaki bek.


text:
WILLEMSTAD — Defensa lateral di Helmond Sport, Gillian Justiana tambe a keda konvoka pa Patrick Kluivert pa e eliminatorionan pa Kopa Karibe 2017. Justiana ta uni su mes huntu ku Kemy Agustien i Jeremy de Nooijer komo e hungadónan ku nos a risibí konfirmashon di dje ku ya a partisipá ku e selekshon nashonal den pasado.
Justiana di 25 aña tin ocho aparishon ku e selekshon di Kòrsou i aktualmente tin 26 aparishon ku Helmond Sport kaminda e la sa di anotá na sinku okashon.
Den e promé buèlta di eliminatorio Kòrsou lo ta den Grupo 4 huntu ku Barbados i Repúblika Dominikana. Kòrsou lo enfrentá Barbados dia 22 di mart i Repúblika Dominikana dia 26 di mart. E dos mihonan di kada grupo ta avansá pa e siguiente buèlta.
Banda di Agustien i de Nooijer tin algun hungadó nobo ku a keda konvoká. Di esun nan ku nos por konfirmá kua risibí invitashon ta; Jarchinio Antonia, Doriano Kortstam, Rangelo Janga i Quentin Jakoba.
Di fuentenan no ofisial nos a komprendé ku Jakoba tabata den e pre-selekshon pero lo no ta forma parti di e selekshon definitivo. Tambe nos a tuma nota di algun otro nòmber pero ta wanta na publiká esaki te ora nos risibí konfirmashon i/òf informashon ofisial ku nos por verifiká. Federashon Futbòl Kòrsou no a hasi un publikashon ofisial di e hungadónan ku e keda konvoká ainda.


text:
ORANJESTAD (AAN): Informacion for di estado di New Hampshire, ta indica cu e dama Rose Marie Rodolico a fayece na fin di luna di Juli, na un Cas pa Anciano. E tabatin 93 aña di edad.
E tabata casa anteriormente pa 61 aña largo cu su casa Dr. John Rodolico kende a fayece algun tempo pasa.
Mayornan di Rose Marie ta procedente di Italia, pero el a nace na Boston na Augustus 1928. Despues di Highschool el a conoce su casa John, y hunto nan a goza di bida, y di nan tres yiunan.
Rose Marie y su casa tabata gusta viaha y bay beach. Pesey nan tabatin Aruba como nan destinacion favorito pa goza di vakantie, y bishita restaurantnan Italiano. E tabata viaha tambe pa Sicilia (Italia), y tambe pa Las Vegas.
Na Merca, Rose Marie tabata miembro di Centro di Comunidad Italiano, y tabata activo tambe como laico na iglesia. El a bay laga su tres yiunan, nietonan, y tambe bisanieto. Su entiero a tuma lugar Diabierna siman pasa.


text:
Guatemala
Guatemala, ofisialmente Repúblika di Guatemala (spaño: República de Guatemala), ta un pais den Amerika Sentral. E tin frontera ku Mexico pa nort i west, Belize i Karibe den nort-ost, Honduras den ost, El Salvador den suit-ost i Oseano pasuit. Guatemala tin un area di 108.889 kilometer kuadrá i un poblashon di 17.2 mion hende. E ta e pais mas poblá di Amerika Sentral i e di 11 pais mas poblá di henter kontinente di Amerika. Su kapital i siudat mas grandi ta Nueva Guatemala de la Asunción, mihor konosi komo Siudat di Guatamala, siendo alabes e siudat mas grandi di Amerika Sentral.


text:
Detenshon relashoná kiebro
KOMUNIKADO DI PRENSA 346 /2022
11 yüli 2022
Detenshon relashoná kiebro
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 11 di yüli 2022 alrededor di 09.30’or, polis a detené un hòmber sospechoso
relashoná ku kiebro den un kas na Hanenberg.
Ta trata di e hòmber G.H.D. nasé na Kòrsou di 19 aña di edat. Detenshon a tuma lugá na
Warda di Polis Montagne.
A presentá e sospechoso dilanti di un fiskal ouksiliar ku a ordená su enkarselamentu
pendiente di mas investigashon.


text: E lei aki a keda aprobá unanimamente pa parlamento di Aruba 26 di oktober 2021. Esaki ta den kuadro di e plan nashonal di prevenshon di Departamento di Salubridat Públiko dediká na mehorá kalidat di bida di Aruba su komunidat. 13% di e poblashon di Aruba riba 20 aña di edat ta huma. E lei di tabako ta unu importante mirando ku e uso di sigaria ta dañino, no solamente pa e persona ku ta huma pero tambe pa esnan den serkania i menornan di edat. Den kuadro di esaki, nos ta reprodusi e momento ku Minister di Salubridat Publiko a hasi e anunsio ofisial di e kambionan den e lei di tabako.


text:
Esaki en bèrdat lo sosodé riba 23 di febrüari manera Guaidó a indiká?
- Djabièrnè último Minister Blok a papia ku Juan Guaidó. Durante e kombersashon aki Guaidó a puntra kiko ta e posibilidatnan pa en koperashon ku Merka tambe kanalisá ayudo humanitario via Kòrsou.
- Hulanda i Kòrsou a tuma un desishon di prinsipio.
- Mester elaborá ainda riba e modalidatnan spesífiko.
- Na e momentunan aki ta wardando ainda riba un petishon ofisial.
- No por duna ningun garantia, ya ku den tur senario esaki lo tuma hopi tempu.
- Por lo pronto Maduro no ta dispuesto pa laga yudansa humanitario drenta (den gran eskala). E demonstrashonnan (ku no ta tabata represhon) di ayera ku a kana di forma trankil na prinsipalmente Caracas, tabatin komo meta pa laga yudansa humanitario drenta. Guaidó a anunsiá ku dia 23 di febrüari yudansa humanitario lo alkansá Venezuela i ta manda pidi e ehérsito un bes mas pa skohe banda.
- Hulanda i Kòrsou a indiká kontinuamente ku nos no ke imponé ningun ayudo humanitario.


text:
KRALENDIJK – Boso ta un ehèmpel, un modelo pa komunidat mi ta spera ku boso lo sigui desplegá e bunita komportashon aki ku ta un estímulo pa grandi i chikí.” Esaki Gezaghèber Edsion Rijna a bisa e seis personanan ku djabièrnè a haña nan kondekorashonreal.Ta trata di Henna Winklaar, Maria ‘Riet’ Sealy- Clappers, JaniceLeeBaillieHuckaby, Oswin Cristina, Reynolds ‘Nolly’ Oleana, Edwin ‘Win’ Emerenciana.
For di dia di Rei den aprel a yama tur e seis kondekoradonan i informá nan ku su Mahestat Rei Willem Alexander ta honra nan pa nan trabou pa komunidat. Pa motibu di e medidanan di corona, no por duna nan kondekorashon na e momento ei. Awor ku si ta posibel pa tene un enkuentro chikitu, a invitá nan i nan famia pa un momento ofisial na unda Gezaghèber a bisti nan nan kondekorashon.
Lid Oranje Nassau a bira JaniceLeeBaillieHuckaby i Oswin Cristina. Ridder Oranje Nassau ta Henna Winklaar, Maria ‘Riet’ Sealy- Clappers, Reynolds ‘Nolly’ Oleana, Edwin ‘Win’Emerenciana.
E komishon di Kondekorashon Real tahasi un yamada na komunidat pa informá nan di personanan ku ta hasi trabou balioso pa nos dushi Boneiru. Nan ta meresé un rekonosementu pa e trabou indispensabel pa e komunidat.


text:
KRALENDIJK – Djamars último STINAPA a risibí un yamada ku posiblemente tin hende ta intentá pa kue karkó den e área di Lac. Rápidamente a manda polis, patruya di STINAPA i Marechaussee na e sitio pa tuma nota kiko ta pasando. A topa ku 3 persona ku tabatin un kantidat di karkó den nan poder. A konfiská 127 pida karkó i tur tabata ménos ku 4 aña, loke no ta permití pa saka for di laman. Ta trata di 3 persona i un di nan a logra kore bai for di e sitio.
Loke a sosodé ta un krímen, pasobra no por saka karkó for di laman den áreanan prohibí. Nos ta patruya hopi amplio pa evitá ku hende ta saka karkó for di laman. Nos ta hasi tur esfuerso pa konsientisá e hende pa no saka karkó for di lama. Ta trata di un situashon fastioso debí ku momentu ku saka tur e karkó for di den e kaska, no por hasi nada mas kuné, esta pone den laman pa e sigui biba. E kantidat di 127 karkó ta esun di mas tantu ku nos a gara durante 2020. Momentu ku gara un òf mas persona ku ta saka karkó for di laman ilegalmente, OM ta atendé ku e hende kiko ta e konsekuensia. Karkonan ku keda konfiská ta wòrdu entregá na un instansia komo donashon. E bia aki a entregá e karkonan konfiská na ‘Mental Health Caribbean’.
Pa kuementu di kref ta te despues di òktober por kue kref. Mensahe pa esnan ku ta pensa pa bai kue kref òf karkó ta bon pa tene kuenta ku no ta permití. Kref ta pone webu durante di e temporada aki, di aprel te ku òktober. Pues ta importante pa laga nan den laman ku tur trankilidat. Si stroba nan, e por tin konsekuensia serio pa futuro, kaminda por pèrdè nan eksistensia. Nos sa ku hende gusta e kosnan aki, sinembargo ta bon pa nos mes, pa no kue nan sino nos ta perhudiká tur kos ku karkó i kref nan eksistensia.
Si un persona tuma nota di algu straño tokante kuementu di kref òf karkó, por bèl na number di telefon 777-8444, 717-8444, 786-8444 òf por bèl polis i nan ta tuma kontakto ku STINAPA.


text:
Gobierno ta mustrando cu logronan importante cu Aruba ta riba caminda stabiel di recuperacion!
Aña 2022 sigur te aworaki a wordo marca di ta un aña den cual gobierno a enfrenta masha hopi reto mes. Apesar di esaki, gobierno a cuminsa publica diferente noticianan y desaroyonan positivo cu ta demostrando cu poco poco Aruba ta recuperando di e pandemia y ta stabilisando su mes atrobe. E noticianan aki ta creando speransa, paz y trankilidad atrobe den nos comunidad, cu ta mirando con e progreso stabiel aki ta desaroyando su mes den diferente forma. Nos hotelnan ta bastante yen y tursimo ta creciendo tur luna den forma record. Pa conscientisa pueblo riba e puntonan di progreso stabiel di nos pais mi ta menciona algun akinan;
- For di April 2022, tur luna nos turismo tabata tin cifranan di recuperacion mas halto cu 2019, cu tabata e aña record di nos turismo. E recuperacion di mayoria luna tabata entre 103%-105%!
- Banco Central di Aruba a publica den Augustus 2022 cu nos economia a crece cu 16.2% den e prome kwartaal di 2022.
- Aumento di 3% pa pensionadonan cu e posibilidad di aumenta esaki pa December 2022. E prome biaha cu Gabinete Wever-Croes a aumenta pensioen tabata na 2019 cu 4.2%. Total pensioen a subi 7.2% den apenas 5 aña.
- Desempleo a baha drasticamente y tin hopi empleonan disponibel atrobe den tur sectornan.
- Loonbelasting a baha desde 2021 pa yuda e poder di compra di nos ciudadanonan.
- Gobierno a logra baha e deficit di 2022 di 227 miyon pa 148 miyon cu e posibilidad di por baha esaki mas si e economia sigui crece.
- Gobierno a entrega presupuesto 2023 pa prome biaha na tempo despues di 15 aña. Ademas gobierno a logra di baha e deficit di 1028 miyon florin pa 25 miyon den tres aña di tempo! (2019-2022)
- A kita Eigen Bijdrage cu tabata exigencia di CAFT cu lo a costa cartera di pueblo, y a introduci un idea inovativo den su lugar cu ta produci e finanzas cu eigen bijdrage mester a genera.
- A aloca 600mil florin pa yuda kita adictonan ambulante for di caya, duna nan cuido y tratamiento.
- 400mil florin pa proyectonan di innovacion pa scolnan. Tur scol por inscribi pa e EDUTECH FUND.
- A cumpli cu e pagamento bek di 5% na ambtenaarnan.
- Brandweer a haya inversion grandi pa trucknan y ekiponan nobo.
- Stichting FMAA y SPD a haya inversion y lo traha hunto den un edificio como stichting HUNTO.
- Gobierno combatiendo abuso sexual di mucha a introduci e programa pa muchanan di “Mi Mes Un Heroe.”
Esakinan ta algun di e logronan di e Gabinete Wever Croes-II. Ora cu cosnan no ta bay na ordo, sigur como parlamentario lo mi cuestiona y lo critica esakinan. Sinembargo tambe ora cu cosnan ta wordo haci bon mester duna credito na gobierno pa su trabaonan excelente cu ta trece stabilidad y progreso pa pueblo.
Si pueblo desea mas informacion di e articulo aki, contact mi na tel: 528-4639 of email mi na: marco.berlis@parlamento.aw / Bo parlamentario y sirbidor di pueblo na bo ordo semper!


text:
Aqualectra ta introdusí su ret di meternan digital i inteligente di awa i koriente komo parti di proyekto Advance Metering Infrastructure (AMI).
AMI ta un ret di distribushon inteligente ku ta basá riba un teknologia fundamental ku ta birando un stèndert den industria di utilidat. E proyekto AMI tin un durashon di mas o ménos 3 aña. Durante e periodo aki Aqualectra lo kambia tur meter di awa i koriente na Kòrsou. Aqualectra ta hasi uzo di e téknologia di AMI ku e meta prinsipal pa mehorá servisio na kliente i yuda Aqualectra operá di forma mas efektivo.
Dikon AMI?
• Ta tempu pa kambia Kòrsou su infrastruktura di meter
• Pa eliminá falta di informashon den e sistema di Aqualectra (meter ta duna informashon inkorekto, eliminá meternan ku no ta den uzo, remplaso di meternan bieu i prevenshon di ladronisia)
• Pa duna mihó servisio na kliente
• Na momentu ku koriente kai afó, AMI ta yuda Aqualectra detektá e motibu mesora di forma ku por restourá esaki
• E ta yuda ku mantenshon preventivo di e ekiponan kual lo resultá den stabilidat mas haltu di koriente mas lihé
Klientenan ku ta monitoriá konsumo propio di awa i koriente riba un base mensual por ‘download’ i hasi uzo di e registro digital aki
Unabes un kliente registrá i subi riba su portal di MiKuenta e tin:
• Akseso na su resibu di awa i koriente ‘online’;
• Historia di tur transakshon i pagonan;
• Análisis di uso di awa i koriente;
• Maneho di tur kuenta na Aqualectra for di un punto sentral.
Bishitá mikuenta.aqualectra.com i suskribí na MiKuenta awe mes!
Unabes un kliente registrá i subi riba su portal di MiKuenta e tin:
• Akseso na su resibu di awa i koriente ‘online’;
• Historia di tur transakshon i pagonan;
• Análisis di uso di awa i koriente;
• Maneho di tur kuenta na Aqualectra for di un punto sentral.
Bishitá mikuenta.aqualectra.com i suskribí na MiKuenta awe mes!


text:
KRALENDIJK – Persona nan ku ta trafiká den e “verkavilingsplan APNA” a tuma nota di un situashon ku ta rekerí atenshon. Ta trata di e sitio pegá ku bario Tanki Matrimonio i enfrente di edifisio di ABVO na Yato Bako yamá den boka di pueblo tereno di “APNA”. Na diferente okashon hendenan a yega di komentá tokante e sitio debí ku ta tira shushi di forma ilegal. Anochi ta e momentu ku mas ta mira diferente vehíkulo na e sitio ku ta bin deposita shushi. Aktualmente por mira un kantidat di porkeria na e sitio ku no ta pèrtenesé na e luga. For di un pida papel te na un outo. Ta bon pa esnan konserní tuma nota di e situashon, meskos ta konta pa esnan ku ta hiba porkeria na e sitio, ku esaki no ta korekto.
Potrèt ta ilustrá entre otro “betonmolen”, shushi di konstrukshon, kolchon, “flat screen”, stul, kaska di outo i hopi kos mas ku no ta pèrtenesé na e sitio.


text:
Ta apenas un luna pasa cu Aruba henter a haya un noticia sumamente tristo y lamentabel den cua a informa cu un baby di cuater luna a haya complicacion na un crèche y a fayece a consecuencia di esaki. Dia 24 di maart 2022 pa mas o menos 8:50 am a pidi ambulance acudi na un crèche situa na Wayaca pa un baby cu no tabata dunando señal di bida. Ora a yega na sitio mesora a cuminsa traha cu e baby, pero tur esfuerso y lucha tabata envano ya cu pa 10:00 am a ricibi e tristo noticia cu baby Noah a bay sosega.
Mas cu claro e noticia aki a causa hopi conmocion rond di nos isla. Desde un principio no tabatin mucho conocemento di kico precisamente ta locual a tuma luga, pero si tabatin informe cu dokter Eric Arends a pidi pa realisa un autopsia pa clarifica esaki debi cu baby Noah tabata un baby sano y mester haya sa ta di kico el a fayece. Asina tambe, awe e mama a publica riba su pagina di Facebook cu awe su angelito a cumpli un luna cu el a fayece y cu resultado di autopsia ta cla, pero ta wardando pa haya esaki den persona.
El a informa tambe cu lo bay tene un rueda di prensa pa conscientisa pueblo di kico baby Noah a fayece. Dokter Eric Arends lo bay t’ey presente pa splica riba e topico en cuestion. Tambe e mama a dune di conoce den su publicacion cu despues cu a dera baby Noah, a start dibiaha cu diferente reunion cu organisacion y instancia gubernamental pa traha hunto riba conscientisacion. Por ultimo, a informa tambe cu awe pa 6:00 pm lo tin un mis ana Savaneta pa recorda e prome luna cu baby Noah a bay sosega.


text:
20 di novèmber, un fecha importante kaminda ku mundialmente ta tira lus riba e derechonan di mucha. Nashonnan Uní a deklará universalmente e dia aki komo dia di mucha. E enfoke riba e dia aki ta mucha su bienestar den tur sentido di palabra.
Fundashon Kuchara méskos ku añanan anterior ta para ketu na e derecho spesífiko edukashon ku naturalmente ta enserá enseñansa. E aña aki e tema ta: UN MIHÓ FUTURO PA TUR MUCHA, netamente e meta di FK ku diariamente trabou ta keda hasí pa logra esaki. FK ta kere i ta konvensí ku ta den e edukashon i enseñansa e kaminda i posibilidat pa un mihó futuro p’e mucha ta sinta. Tambe FK ta di opinion ku pa logra esaki e mucha mes su partisipashon ta di vital importansia. E derecho di siña i di ta protehá ta indispensabel pa e mucha alkansá i logra su potensial.
Riba e dia importante aki un bes mas FK ta hasi un yamada na komunidat den su totalidat pa duna e mucha na Boneiru un man pa yud’é traha riba un fundeshi sólido pa su futuro.
Pabien na tur mucha na mundu ku e dia aki, speshalmente dediká na nan.
20 di novèmber, un fecha importante kaminda ku mundialmente ta tira lus riba e derechonan di mucha. Nashonnan Uní a deklará universalmente e dia aki komo dia di mucha. E enfoke riba e dia aki ta mucha su bienestar den tur sentido di palabra.


text:
Siere di tienda
Empresarionan mester tene kuenta ku e oranan di sera stipulá. E oranan di sera ta reglá den Lei Siere di Tienda BES stb. 443 (Wet winkelsluiting BES). Pa establesimentunan di bibida i hóreka tin diferente ora di sera na vigor dependiente di e tipo di establesimentu di hóreka. Por optené dispensashon dentro di e posibilidatnan di lei. Por hasi petishon pa dispensashon na Direktorado di Planifikashon di Desaroyo. Banda di den Lei Siere di Tienda BES stb. 443 (Wet winkelsluiting BES) ta regla oranan di sera i dispensashonnan pa ora di sera mas lat via:
- Dekreto insular konteniendo medidanan general di 3 di sèptèmber 2004, no. 14 (A.B. 2004, no.25):
- E dekreto aki ta regla ku tiendanan por ta habrí di 09:00 te 20:00 or ku eksepshon di riba Bièrnè Santu, Promé Dia di Pasku di Resurekshon i Promé dia di Pasku di Nasementu.
- E dekreto aki ta regla ku tiendanan por ta habrí di 09:00 te 20:00 or ku eksepshon di riba Bièrnè Santu, Promé Dia di Pasku di Resurekshon i Promé dia di Pasku di Nasementu.
- Dekreto insular konteniendo medidanan general di 12 di desèmber 2008, no. 49 (A.B. 2008, no 32):
- E dekreto aki ta regla oranan di sera mas lat, tambe durante 5 di desèmber te ku 16 di desèmber.


text:
Dak ku a bula bai kompletu di e kamber.
Bandabou- Den oranan di ayera despues ku Kòrsou a eksperensha un mal tempu unda ku awa seru i tambe bientu fuerte ku a asotá nos isla un habitante mester a haña problema ku su dak di kas.
Ta trata di un dama ku su famia ku ta biba na e kas i tabata den oranan di dia e ku un bientu fuerte mester a lanta i aki a hisa dak di e kas bai kuné. Vigilante a kombersá ku Norisca kende tin mester di yudansa di komunidat pa por drecha e dak den su kas. E dama a splika ku e tabata na trabou i su yu a yam’é i splik’é ku e dak a bula. E ta pensa ku ta trata di un pida dak ku a bula bai. Debí ku e yu ta na estado e dama a splika ku a traha un kamber pe den banda. E yu a bisé ku e dak di su kamber i tambe parti di esun di e mama su kas a bula bai.
Na momentu ku e la yega kas e la bin tuma nota ku ta henter e dak di e kamber a bula bai i tambe parti di su kas. Pa loke e dama a splika ta ku e no sa kondishon di e kosnan paden di su kas i ta algun famia a duna un man i hala algun kos pa skapa esakinan pa e áwaseru ku tabata kai. Pa loke ta e dak brantwer a duna un man ku tapol, pero pa loke ta trata e famia mes no por ta den e kas.
E dama ta pidi yudansa di komunidat pa asina nan por logra drecha e dak, debí ku e yu falta un luna pa duna lus esaki ta bira aun mas difísil. Loke ku e famia aki tin mester pa por drecha e dak ta palu, eternit, plafon, klabu etc. E dama su kama tambe a muha i esaki no ta sirbi mas. Kualke persona ku por duna un man por yama 696-0707.


text:
Belquis Moreu a hiba nos un rato den futuro durante e anochi di presentacion di Comprondiendo Bida na Biblioteca Nacional… Un futuro unda probablemente nos ta biba pa e cos y no pa ken nos por ta como ser humano. Pa nos tin un miho mundo majan ta importante pa nos realisa cu nos mester uni man y no tira culpa riba otro. Ta fout di gobierno, ta fout di maestronan, ta fout di majornan, propaganda, comercio. No, pa crea hunto un miho majan mester realisa cu e tarea ta di nos tur. Ta nos responsabilidad pa laga atras un miho mundo cu nos a topa y pesey ta importante pa tur partido pone nanishi den mesun direccion y mira con nos por jega na e solucion mas miho den un mundo y pais unda tin menos medio na e momento aki, pero mes tanto hamber na calor, sosten y amor di hende.
Belquis a capta curason di tur presenta ora e la duna un bista di nos futuro, si nos no tuma accion awe.
Cuanto di nos ta pensa riba ‘Kico ta mi poder di awe y su consecuencia riba futuro di e muchanan cu ta sigi nos?’ Abo sa pensa ‘pakico mi ta na mundo?’ Belquis a puntra e publico presente. ‘Bo sa cu nos cada un tin un mishon unico aki na mundo?’. Y toch nos ta mira cu nos mishon spiritual ta haja menos atencion cu nos hamber material. Nos relacion entre major y yiu ta cambia pa nos relacion cu nos computer y nos amigonan ‘virtual’ cu nunca nos a jega di topa. Nos forsa mental ta ser cambia pa nos forsa virtual.
Cuanto mucha ta drumi cu e cellular bou cusinchi pasobra bo no sa, si direpente den madruga ta drenta un ‘ping’ interesante. Ora bay banja, tambe tin cu bay cun’e, paso bo no sa si ‘net’ na e momento aki tambe por drenta un ping, sms of jamada interesante of imporante. Y poco poco nos bida ta bira uno hopi solitario y sin meta. Y mirando un futuro bashi asina nos por cuminsa pensa con nos por jena ‘mi poder di awe’ … pa por laga atras un miho majan.
Como hende nos tin hopi poder mental. Nos por usa e poder aki pa construi y pa destrui. Belquis a duna un demonstracion con den un famia nos pensamento pa cu otro por fortalese nos of kibra nos. Mescos cu nos no por mira biento, pero si por sinti su forsa, asina pensamento tambe tin poder riba nos bida. Si nos kier logra un miho majan hunto…nos tin cu drenta bay paden di nos curason… awe. Nos curason ta mas cu un musculo cu ta laga nos sanger core, e ta tambe e lugar unda nos emocionnan ta nace. Laga nos hunto crea bunita emocionnan….majan merece esaki…


text:
Resultadonan di Beisbòl Liga Grandi ayera:
- Cincinnati Reds a pèrdè di Washington Nationals ku skor di 3-2
- San Diego Padres a pèrdè di Pittsburgh Pirates ku skor di 2-1
- Houston Astros a derota Cleveland Indians ku skor di 9-4
- St. Louis Cardinals a gana Chicago Cubs ku skor di 6-0
- Atlanta Braves a derota Milwaukee Brewers ku skor di 5-3
Andrelton Simmons a konektá 1 hit den 4 turno na bate ku 1 base por bola. Andrelton tin un promedio di .259
- Baltimore Orioles a pèrdè di Minnesota Twins ku skor di 4-2 den 10 entrada
Jonathan Schoop a konektá 1 hit den 4 turno na bate. Jonathan tin un promedio di .250
- Tampa Bay Rays kontra Kansas City Royals a keda postpone
- Toronto Blue Jays a pèrdè di Chicago White Sox ku skor di 4-2
- Detroit Tigers a derotá Seattle Mariners ku skor di 12-5
- Philadelphia Phillies a pèrdè di Los Angeles Dodgers ku skor di 10-7
Kenley Jansen a salba su di 14 partido di temporada, pichando 1 entrada sin permití kareda riba 1 hit i 1 base por bola, miéntras ku e la poncha 2 batido. Kenley tin un efektividat di 1.83
- New York Mets a derota San Francisco Giants ku skor di 3-0
Partidónan di Liga Grandi pa awe:
- St. Louis Cardinals kontra Chicago Cubs (Doubleheader)
- Tampa Bay Rays konta Kansas City Royals (Doubleheader)
- Cincinnati Reds kontra Washington Nationals
- Oakland Athletics kontra New York Yankees
- San Diego Padres kontra Pittsburgh Pirates
- Houston Astros kontra Cleveland Indians
- Miami Marlins kontra Boston Red Sox
- Arizona Diamondbacks kontra Texas Rangers
- Atlanta Braves kontra Milwaukee Brewers
- Baltimore Orioles kontra Minnesota Twins
- Toronto Blue Jays kontra Chicago White Sox
- Los Angeles Angels kontra Colorado Rockies
- Detroit Tigers kontra Seattle Mariners
- Philadelphia Phillies kontra Los Angeles Dodgers
- New York Mets kontra San Francisco Giants
Breve:
Tripel A
- Sharlon Schoop no a konektá hit den 3 turno na bate pa Norfolk Tides. Sharlon tin un promedio di .179
Klase A
- Chris Garia a konektá 2 hit for di kua 1 honron den 4 turno na bate ku 1 base por bola, 2 kareda anotá i 1 kareda empuha pa High Desert Mavericks. Chris tin un promedio di .333
- Carlton Daal a konektá 1 hit den 4 turno na bate ku 1 kareda anotá i otro empuha pa Daytona Tortugas. Carlton tin un promedio di .277
- Phildrick Llewellyn a konektá 1 hit den 2 turno na bate pa Delmarva Shorebirds. Phildrick tin un promedio di .105
- Ademar Rifaela a konektá 1 hit den 4 turno na bate pa Delmarva Shorebirds. Ademar tin un promedio di .250
- Juremi Profar a konektá 2 hit for di kua 1 doblete den 4 turno na bate ku 2 kareda empuha pa Hickory Crawdads. Juremi tin un promedio di .300
- Darren Seferina a konektá 1 doblete den 5 turno na bate pa Peoria Chiefs. Darren tin un promedio di .318
- Ozhaino Albies a konektá 1 doblete den 4 turno na bate ku 1 kareda anotá pa Rome Braves. Ozhaino tin un promedio di .333
- John Polonius no a konektá hit den 4 turno na bate pa San Jose Giants. John tin un promedio di .195
Liga di Nobato
- Jacques Sambo a picha 1 entrada kompletu boleando 4 batido i permitiendo 1 kareda sushi pa DSL Astros Blue. Jacques tin un efektividat di 2.84 den 7 partido
- Raysheandall Michel no a konektá hit den 3 turno na bate ku 1 base por bola pa DSL Braves. Raysheandall tin un promedio di .333
- Chris Pieters a konektá 4 hit for di kua 1 doblete den 5 turno na bate ku 1 kareda anotá i otro empuha pa DSL Cubs. Chris tin un promedio di .278
- Shakir Albert a konektá 1 hit den 4 turno na bate pa AZL Dodgers. Shakir tin un promedio di .200
- Rochendrick Alexander a konektá 1 doblete den 4 turno na bate ku 1 kareda anotá pa DSL Orioles. Rochendrick tin un promedio di .159
- Rachid Engelhardt a konektá 1 hit den 3 turno na bate ku 1 kareda empuha pa DSL Orioles. Rachid tin un promedio di .250
- Alexander Rodriguez a konektá 2 hit for di kua 1 doblete den 4 turno na bate ku 1 kareda anotá pa DSL Rays. Alexander tin un promedio di .284
- Shair Lacrus a picha 3 entrada kompletu sin permití kareda riba 1 hit i 1 base por bola, miéntras ku e la poncha 2 pa DSL Red Sox. Shair tin un promedio di .265
- Zaino Henriquez a konektá 1 hit den 4 turno na bate ku 1 kareda anotá pa DSL Twins. Zaino tin un promedio di .172
Liga Independiente
- Curt Smith a konektá 3 hit for di kua 1 doblete i 1 grand slam den 5 turno na bate ku 3 kareda anotá i 5 empuha pa Lincoln Saltdogs. Curt tin un promedio di .311